Nu Kae Mawɔ Ne Meto Vovo Le Amewo Dome? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Belize Kriol Bicol Bislama Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Haitian Creole Hebrew Hiligaynon Hungarian Iban Icelandic Igbo Iloko Indonesian Isoko Italian Italy Tokunɔgbe Japanese Javanese Kabuverdianu Kannada Kikamba Kikuyu Kiluba Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Macedonian Malagasy Malay Malayalam Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quichua (Imbabura) Rarotongan Romanian Russia Tokunɔgbe Russian Samoan Sango Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tiv Tsonga Turkish Twi Tzotzil Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba\n“Mele be nàto vovo le mia tɔwo dome o, ne menye nenema o la, xɔlɔ̃ aɖeke manɔ asiwò o, màkpɔ ta na agbea o, eye etsɔme nyui aɖeke manɔ asiwò o. Ame aɖeke manya wò o eye àtsi akogo.”—Carl.\nÐe nya mawo nye amiɖeɖe ɖe nyaa? Anɔ eme nenema. Gake ame aɖewo awɔ nu sia nu si woate ŋui be nya si Carl gblɔ la nagadzɔ ɖe yewo dzi o. Nu kae wò ya nàwɔ? Nyati sia akpe ɖe ŋuwò nànya nu nyuitɔ si wòle be nàwɔ.\nNu ka tae amewo dina be yewoawɔ nu wòadze amewo ŋu?\nElabena womedina be yewo tɔwo naɖe yewo le woƒe ha me o. “Mekpɔ mía tɔ aɖewo siwo yi vɛ ɖe modzaka le afi aɖe la ƒe fotowo le Internet dzi evɔ womekpem o. Meva nɔ ɖokuinye biam be ɖe nane gblẽ le ŋunye hã, eye meva tsi dzimaɖi vevie henɔ susum be ɖe nyemedze be manɔ woƒe ha me o hã.”—Natalie.\nBU NYA SIA ŊU KPƆ: Ðe nèse le ɖokuiwò me kpɔ be xɔ̃wòwo ɖe wò le woƒe ha mea? Ðe nèdze agbagba trɔ wò nɔnɔme ale be wò nu nadze wo ŋua? Nu kae nèwɔ?\nElabena womedina be yewoato vovo le yewo tɔwo dome o. “Dzinyelawo meɖe mɔ nam be asitelefon nanɔ asinye o. Ne nye sukuhatiwo bia nye kaƒodzesim la, megblɔna na wo be asitelefon mele asinye o, eye wogblɔna be: ‘Nu ka? Ƒe nenie nèxɔ?’ Ne megblɔ na wo be mexɔ ƒe 13 la, ɖeko wokpɔam dũu be nye nu wɔ nublanui.”—Mary.\nBU NYA SIA ŊU KPƆ: Dziwòlawo ƒe sedede kae nana nèsena le ɖokuiwò me be yeto vovo na amewo? Aleke nèbua sedede mae?\nElabena womedina be woawɔ anyra le yewo ŋu o. “Ne sukuvi aɖe ƒe nuwɔna, nuƒoƒo, alo subɔsubɔha si me wòle gɔ̃ hã toto vovo la, eƒe nu medzɔa dzi na nye sukuhatiwo o. Ne èto vovo le go siawo tɔgbi me la, woatɔ ŋku wò.”—Olivia.\nBU NYA SIA ŊU KPƆ: Ðe wowɔ nu manyomanyowo ɖe ŋuwò kpɔ le esi wò nuwɔna to vovo na mia tɔwo tɔ ta? Aleke nèwɔ nui?\nElabena womedi be yewo kple yewo xɔlɔ̃wo dome nagblẽ o. “Medze agbagba be mawɔ nu wòadze ame siwo dome mele la ŋu. Meƒoa nu abe ame bubuwo ene. Mekoa nu ne nane meɖi kokoe o gɔ̃ hã. Ne nye sukuhatiwo le ame aɖe kom la, nye hã mekpena ɖe wo ŋu, togbɔ be menya nyuie be ave amea gɔ̃ hã.”—Rachel.\nBU NYA SIA ŊU KPƆ: Aleke gbegbee wòle vevie na wò be nàdze hawòtiwo ŋu? Ðe wòdzɔ kpɔ be nètrɔ wò nɔnɔme be yeawɔ nu wòadze wo ŋua?\nHawòtiwo ƒe nuwɔnawo sɔsrɔ̃ mana wò nu nadze wo ŋu kokoko o. Nu ka tae? Elabena zi geɖe la, amewo dea dzesii be ame bubu ƒe nuwɔna srɔ̃mee nèle. Brian, si xɔ ƒe 20, gblɔ be: “Ne mele nu wɔm abe ame bubuwo ene la, nye nu medzea nye sukuxɔmehatiwo ŋu o. Meva srɔ̃e be menyo be nàtrɔ wò nɔnɔme be yeadze ame bubuwo ŋu o, elabe woade dzesii be alakpanu wɔm nèle.”\nNU NYUITƆ SI NÀWƆ: Nya nu siwo le vevie na wò wu. Biblia gblɔ be: ‘Mikpɔ nu siwo le vevie wu la dze sii.’ (Filipitɔwo 1:10) Eya ta bia ɖokuiwò be, ‘Kae le vevie wu—be mawɔ nu wòadze ame siwo ƒe agbenɔnɔ to vovo na tɔnye la ŋu loo alo be manɔ ko abe ale si nye ŋutɔ mele ene?’\n“Agbagbadzedze be yeasrɔ̃ ame bubuwo ƒe nɔnɔme maɖe vi aɖeke o. Mana be amewo nalɔ̃ wò wu o, eye mana be nàva nye ame ɖɔʋu wu hã o.”—James.\nNuwɔwɔ be yeadze amewo ŋu ate ŋu ana nàtrɔ ame si tɔgbi nènye. Ate ŋu ana nàva zu amewo ŋu dzela si wɔa nu sia nu si ame bubuwo dina be nàwɔ. Ðekakpui aɖe si ŋkɔe nye Jeremy gblɔ be: “Tsã la, mewɔa nu sia nu si mate ŋui be madze xɔ̃nyewo ŋu, nenye be esia ana maxɔ ŋkɔ gbegblẽ gɔ̃ hã. Gake ɖeko esia na wova nɔ nu ɖom nam. Eye mezu sɔ na wo wonɔ dodom.”\nNU NYUITƆ SI NÀWƆ: Nu si nènya le nyui kple vɔ̃ ŋu nenɔ susu me na wò eye nànɔ agbe ɖe enu, tsɔ wu be nànɔ wò nɔnɔme trɔm abe agama ene be nàdze ame siwo dome nèle la ŋu. Eya ta esɔ ŋutɔ be Biblia gblɔ be: “Mègadze amehawo yome . . . o.”—2 Mose 23:2.\n“Medze agbagba be mana nu siwo dzɔa dzi na xɔ̃nyewo, abe woƒe hadzidziwo, fefewo, nudodowo, television dzi wɔnawo kple atsyɔ̃ɖonuwo ene, nadzɔ dzi na nye hã . . . Medze agbagba be manɔ abe woawo ke ene. Mekpɔe be wo katã wode dzesii be ameŋkumenu ko wɔm menɔ. Eye nye ŋutɔ hã menya. Nyemegava nɔ dzidzɔ kpɔm o, metsi akogo eye nyemeganya ame si tututu menye gɔ̃ hã o. Nyemegava nya nye ɖusi tso mia gbɔ o. Meva de dzesii be menye ame sia ame ŋue nàte ŋu adze o eye menye ame sia amee alɔ̃ wò nya gbɔ hã o. Gake esia mefia be màgadze agbagba aɖeke be yeadze xɔlɔ̃wo o; wò ya gbɔ dzi ɖi ko eye ɖo ŋku edzi be exɔa ɣeyiɣi be ame nadze xɔlɔ̃ nyuiwo eye wòatsi le susu me.”—Melinda.\nNuwɔwɔ be yeadze amewo ŋu ate ŋu akpɔ ŋusẽ gbegblẽ ɖe dziwò. Ðekakpui aɖe si ŋkɔe nye Chris de dzesii be nya sia nye nyateƒe le yeƒe ƒometɔ aɖe gome. Chris gblɔ tso eƒe ƒometɔ ma ŋu be: “Eva te nu siwo eya ŋutɔ mawɔ hafi o la wɔwɔ—abe atike vɔ̃ɖiwo zazã ene—ale be yeadze ye tɔwo ŋu. Atike vɔ̃ɖiwo zazã va zu numame nɛ ale gbegbe be egblẽ eƒe agbe dome kloe.”\nNU NYUITƆ SI NÀWƆ: Ƒo asa na ame siwo ƒe nuƒoƒo kple agbenɔnɔ mesɔ o. Biblia gblɔ be: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.”—Lododowo 13:20.\n“Ɣeaɖewoɣi la, enyo be nàdze xɔlɔ̃ amewo eye nàdze agbagba be yemato vovo le wo dome o. Gake megadzɔ gbeɖe be nàwɔ nu si nènya be menyo o kple susu be yeadze wo ŋu o. Xɔlɔ̃ nyuiwo alɔ̃ wò nya gbɔ le ame si nènye ta.”—Melanie.\nKpekpeɖeŋu: Ne èle agbagba dzem be yeate ɖe amewo ŋu adze xɔlɔ̃ yeyewo la, mègadze xɔlɔ̃ ame siwo lɔ̃ nu siwo doa dzidzɔ na wò la ɖeɖe ko o. Dze xɔlɔ̃ ame siwo nɔa agbe nyui abe wò ke ene, si fia be woanye ame siwo ƒe susu wɔ ɖeka kple tɔwò le mawusubɔsubɔ, agbenɔnɔ kple nu si nye nyui kple vɔ̃ gome.\nAbe ale si ko awu aɖewo madze wò o ene la, nenema kee hadede kple ame aɖewo mana wò agbenɔnɔ nanyo ɖe edzi wu o\n“Ne wò nuwɔna to vovo na hawòti aɖewo tɔ la, ke anyo be nàbu eŋu kpɔ be nu ka tae hã. Ðe wòanye be esi nènɔa agbe nyui gake mele nenema le woawo gome o taea? Ne nenemae la, na dzi nadzɔ wò boŋ be wò nuwɔna to vovo na wo tɔ.”—Emma.\n“Le esi nàgblẽ ɣeyiɣi anɔ dzi tsim be yeadze mia tɔwo ŋu teƒe la, zã ɣeyiɣi ma nàtsɔ asrɔ̃ nɔnɔme nyui siwo ana wò nɔnɔme naganyo ɖe edzi la boŋ. Ne èwɔa nu ɖe amewo ŋu nyuie la, wò nu anyo ame siwo tɔgbi nàdi be woanye ye xɔlɔ̃wo la ŋu, eye woate ɖe ŋuwò.”—Noah.\n“Ne medi be madze xɔlɔ̃ amewo la, metsɔa ɖe le eme na wo eye medzea agbagba be manya nu siwo wolɔ̃ kple ale si wosena le wo ɖokuiwo me tso nuwo ŋu. Le esi matrɔ ame si menye be madze wo ŋu teƒe la, meɖoa ŋku edzi be woƒe susu le nuwo ŋu ate ŋu ato vovo na tɔnye faa. Esia kpe ɖe ŋunye medze xɔlɔ̃ ɖeviwo kple tsitsiawo siaa.”—Dominique.\nNumetoto: Nu kae mawɔ ne meto vovo le amewo dome?\nNya nu siwo le vevie na wò wu.\nKae le vevie wu—be nàwɔ nu wòadze ame siwo menɔa agbe nyui o ŋu loo alo be nàyi edzi anye ame si nènye?\nWɔ ŋkɔ nyui na ɖokuiwò, eye ame si nènye negakpe ŋu na wò o.\nMèganɔ abe agama si trɔa eƒe ŋutigbalẽ wòsɔna ɖe teƒe si wòle nu la ene o.\nƑo asa na ame siwo ƒe nuƒoƒo kple agbenɔnɔ mesɔ o.\nMenye ɣesiaɣie wògblẽ be nàdze agbagba be yemato vovo le ame bubuwo dome o, gake megadzɔ gbeɖe be nàwɔ nu si nènya be menyo o kple susu be yeadze wo ŋu o.\nAlakpaxɔlɔ̃wo kpɔkpɔ mesesẽ kura o, gake aleke nàwɔ akpɔ xɔlɔ̃ vavã?\nƉoe Ɖe Amewo Ɖoe Ɖe Amewo Nu Kae Mawɔ Ne Meto Vovo Le Amewo Dome?


Yesu Da Gbe Le Nyɔnuvi Aɖe Kple Tokunɔ Aɖe Ŋu | Yesu Ƒe Agbemeŋutinya\nYESU DA GBE LE FOINIKE NYƆNU AÐE ƑE VI ŊU\nEDA GBE LE ŊUTSU AÐE SI NYE TOKUNƆ KPLE AÐETUTUTƆ LA ŊU\nEsi Yesu ka mo na Farisitɔwo ɖe woƒe kɔnyinyi siwo wotsɔna dia wo ɖokui tɔ ta vɔ la, eya kple eƒe nusrɔ̃lawo dzo. Ezɔ agbadroƒe geɖe ƒe mɔ yi Tiro kple Sidon nutowo me le Foinike, le dzieheɣetoɖoƒe gome.\nYesu va dze aƒe aɖe me, gake medi be amewo nanya be yele afi ma o. Ke hã, le afi sia gɔ̃ hã la, amewo kpɔe dze sii. Hela nyɔnu aɖe si wodzi le nuto sia me la kpɔ Yesu eye wòde asi kukuɖeɖe me nɛ be: “Aƒetɔ, David Vi, kpɔ nublanui nam. Gbɔgbɔ vɔ̃wo le fu ɖem na vinyenyɔnuvi vevie.”—Mateo 15:22; Marko 7:26.\nMlɔeba Yesu ƒe nusrɔ̃lawo gblɔ nɛ be: “Do mɔe, elabena ele ɣli dom le mía yome.” Esi Yesu nɔ susu si ta wòzi kpi kpɔe la me ɖem la, egblɔ be: “Womedɔm ɖe ame bubuwo gbɔ o, negbe ɖe Israel ƒe aƒe la me tɔ siwo nye alẽ búbuwo la gbɔ ko.” Gake nyɔnua mena ta o. Eva dze klo ɖe Yesu ŋkume heɖe kuku nɛ gblɔ be: “Aƒetɔ, kpe ɖe ŋunye!”—Mateo 15:23-25.\nÐewohĩ esi Yesu di be yeadoe kpɔ ta la, ehe susu yi ale si Yudatɔwo bua dukɔ bubu me tɔwoe la dzi hegblɔ be: “Mesɔ be woatsɔ ɖeviwo ƒe nuɖuɖu aƒu gbe ɖo ɖe avuviwo o.” (Mateo 15:26) Ale si Yesu yɔ ame siwo menye Yudatɔwo o la be “avuviwo,” ke menye “avuwo” o la ɖe ale si wòlɔ̃ ame siwo menye Yudatɔwo o la fia. Ale si wòɖo moe kple ale si wòƒo nu veveseɖeamenutɔe la hã anya ɖe esia fia.\nLe esi nyɔnua nado dziku teƒe la, efɔ nya tso nu si Yesu gblɔ ku ɖe ale si Yudatɔwo bua dukɔ bubu me tɔwoe la me hegblɔ ɖokuibɔbɔtɔe be: “Aƒetɔ, ele eme baa; gake avuviwo ɖua nuɖuɖu wuwlui siwo duduna tso woƒe aƒetɔwo ƒe kplɔ̃ dzi.” Yesu kpɔ dzi ƒe nɔnɔme nyui si le esi la dze sii, eye wògblɔ be: “Oo aƒenɔ, wò xɔse lolo ŋutɔ; neva eme na wò abe ale si nèdi ene.” (Mateo 15:27, 28) Eva eme nenema, togbɔ be nyɔnuvia menɔ afi ma o hã! Esi nyɔnua trɔ yi aƒe me la, ekpɔ vianyɔnuvi la wòmlɔ aba dzi, eye eƒe lãme sẽ keŋkeŋ—“gbɔgbɔ vɔ̃ la do go le eme”!—Marko 7:30.\nEsi Yesu kple eƒe nusrɔ̃lawo dzo le Foinike nutoa me la, wodze mɔ ɖo ta Yordan-tɔsisia ƒe dzigbe gome. Anɔ eme be wotso Yordan-tɔsisia le Galilea-ƒua ƒe dziehe godzi heyi Dekapoli-nutoa me. Woyi to aɖe dzi le afi ma, gake amehawo va ke ɖe wo ŋu. Wokplɔ woƒe bunɔwo, nuwɔametɔwo, ŋkuagbãtɔwo kple aɖetututɔwo va Yesu gbɔ. Wokɔ wo va da ɖe Yesu ƒe afɔnu, eye wòda gbe le wo ŋu. Esia wɔ nuku na ameawo eye wokafu Israel ƒe Mawu la.\nYesu tsɔ ɖe le eme na ŋutsu aɖe si nye tokunɔ eye metea ŋu ƒoa nu nyuie o la etɔxɛe. Míate ŋu akpɔ ale si ŋutsu sia ase le eɖokui me le ameha gã ma dome la le susu me. Yesu kplɔe do le ameha la dome, ɖewohĩ le esi wòkpɔ ale si wòtsi dzodzodzoe ta. Esi wo ame evea ɖeɖe le afi ma la, Yesu ɖe nu si wɔ ge wòala la fiae. Etsɔ eƒe asibidɛwo de ŋutsua ƒe to me, eɖe ta, eye wòka asi eƒe aɖe ŋu. Azɔ Yesu kpɔ dziƒo, eye wògblɔ be “Efata,” si gɔmee nye: “Ʋu.” Enumake ŋutsua gase nu, eye wòte ŋu le nu ƒom nyuie. Yesu medi be woakaka nya sia o, elabena eƒe didie nye be amewo naxɔ ye dzi ase le nu siwo woawo ŋutɔwo wokpɔ hese la ta.—Marko 7:32-36.\nGbedaŋusẽ si le Yesu si la wɔ “nuku na [eteƒekpɔlawo] ale gbegbe.” Wogblɔ be: “Ewɔa nuwo katã nyuie. Enana tokunɔwo gɔ̃ hã sea nu, eye aɖetututɔwo ƒoa nu.”—Marko 7:37.\nNu ka tae Yesu meda gbe le Foinike nyɔnua ƒe vinyɔnuvi la ŋu enumake o?\nEsi Yesu kple eƒe nusrɔ̃lawo dzo le Foinike nutoa me la, afi kae woyi?\nAleke Yesu wɔ nu veveseɖeamenutɔe esime wònɔ dɔ dam na tokunɔ aɖe si metea ŋu ƒoa nu nyuie o la?\njy ta 57 axa 138-139


Mègana Naneke Nate Wò Ðe Aga Tso Yehowa Gbɔ O | Study\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zande Zulu\n‘Mitia ame si subɔ ge miala, egbea.’—YOS. 24:15.\nDZE AGBAGBA NÀÐO WO ŊU\nAleke nàte ŋu atsɔ wò dɔwɔɖuia aɖo nɔƒe si dze?\nAleke nàte ŋu ada sɔ le modzakaɖeɖe kple dzidzɔdonamenuwo gome?\nNe ƒomea me tɔ aɖe dzudzɔ Yehowa subɔsubɔ la, aleke nàwɔ ado dzi le vevesese si wònyena me?\n1-3. (a) Nu ka tae Yosua nye kpɔɖeŋu nyui aɖe na mí? (b) Nu ka dzie wòle be míaɖo ŋkui ne wòva hiã be míawɔ nyametsotso vevi aɖewo?\nTIATIA siwo míewɔna la le vevie ŋutɔ. Tiatia ɖe sia ɖe si dze ŋgɔ mí la naa mɔnukpɔkpɔ mí be míatia ale si míedi be míanɔ agbee. Bu kpɔɖeŋu sia ŋu kpɔ: Tsɔe be ame aɖe le mɔ aɖe dzi ɖo ta teƒe aɖe eye wòva ɖo mɔ dzevee aɖe nu. Mɔ kae wòatsɔ? Ðikekemanɔmee la, atia mɔ si ana wòate ɖe afi si yim wòle ŋu, ke menye esi akplɔe atra o.\n2 Ame siwo wòva hiã be woawɔ nyametsotso siawo tɔgbi le blema la ƒe kpɔɖeŋu geɖewo le Biblia me. Le kpɔɖeŋu me, eva hiã be Kain natiae nenye be awɔ nu dzikutɔe loo alo aɖu eɖokui dzi. (1 Mose 4:6, 7) Nenema kee wòva hiã be Yosua natiae nenye be asubɔ Mawu vavã la loo alo asubɔ alakpamawuwo. (Yos. 24:15) Yosua ƒe taɖodzinue nye be yeate ɖe Yehowa ŋu; eya ta ewɔ tiatia si akpe ɖe eŋu wòaɖo eƒe taɖodzinua gbɔ. Taɖodzinu ma menɔ Kain ya si o, eye esia wɔe be tiatia si wòwɔ la tee ɖa le Yehowa ŋu.\n3 Ɣeaɖewoɣi la, eva hiãna be míawɔ tiatia vevi aɖewo ale be míakpɔtɔ anɔ mɔ nyuitɔa dzi. Ne èva ɖo nɔnɔme sia tɔgbi me la, ɖo ŋku wò taɖodzinua dzi—eyae nye be nàhe kafukafu avae na Yehowa le nu sia nu si nàwɔ me ahaƒo asa na nu sia nu si ate wò ɖe aga tso eyama gbɔ. (Mixlẽ Hebritɔwo 3:12.) Le nyati sia kple esi kplɔe ɖo me la, míadzro nu adre aɖewo siwo me mele be míaɖe mɔ naneke nate mí ɖe aga tso Yehowa gbɔ o la me.\nDƆWƆÐUIA KPLE AGBEMEDƆ SI NÀWƆ\n4. Nu ka tae wòle vevie be míawɔ dɔ?\n4 Agba le Kristotɔwo dzi be woakpɔ woawo ŋutɔwo kple woƒe ƒomea ƒe agbemenuhiahiãwo gbɔ. Biblia ɖee fia be ne ame aɖe medi be yeakpɔ yeƒe ƒemetɔa ƒe nuhiahiãwo gbɔ o la, evɔ̃ɖi wu dzimaxɔsetɔ. (2 Tes. 3:10; 1 Tim. 5:8) Eme kɔ ƒãa be dɔwɔɖui wɔa akpa vevi aɖe le ame ƒe agbe me, gake ne mèkpɔ nyuie o la, dɔwɔɖuia alo agbemedɔ si nàwɔ la ate ŋu ate wò ɖa tso Yehowa gbɔ. Aleke esia ate ŋu adzɔe?\n5. Nu vevi kawo ŋu wòle be míabu hafi míayi dɔ aɖe si wotsɔ ɖo mía ŋkume la xɔ ge?\n5 Tsɔe be èle dɔ dim awɔ. Ne èle dukɔ aɖe si me wòsesẽna le be woakpɔ dɔ awɔ me la, ate ŋu aƒoe ɖe nuwò be nàdi be yeaxɔ dɔ ɖe sia ɖe si wotsɔ ɖo ŋkuwòme. Gake nu kae nàwɔ ne nu siwo dɔa bia la tsi tre ɖe Biblia me gɔmeɖosewo ŋu? Ke ne dɔa axɔ ɣeyiɣi geɖe le asiwò ale gbegbe be màte ŋu akpɔ vovo ɖe hamea me dɔwo alo wò ƒomea ŋu o ɖe? Ðe nàlɔ̃ axɔ dɔa le esi wogblɔna be afi aɖe kpɔkpɔ nyo wu yamekpɔkpɔ ta? Ðo ŋku edzi be, ne èwɔ tiatia gbegblẽ la, ate ŋu ate wò ɖe aga tso Yehowa gbɔ. (Heb. 2:1) Èɖale dɔ dim awɔ loo alo èdi be yeaɖe asi le esi wɔm yele fifia ŋu ahawɔ dɔ bubu aɖe o, aleke nàte ŋu awɔ nyametsotso si me nunya le?\n6, 7. (a) Taɖodzinu eve kawo tae ame aɖe adi be yeawɔ dɔ ɖo? (b) Taɖodzinu kae ate ŋu ana nàte ɖe Yehowa ŋu, eye nu ka tae?\n6 Taɖodzinu si le asiwò le agbe mee afia tiatia si ƒomevi nàwɔ. Bia ɖokuiwò be, ‘Susu ka tae mele dɔ dim ɖo?’ Ne susu vevi si tae nèle dɔ dim ɖoe nye be nàkpɔ wò ŋutɔ kple wò ƒomea ƒe nuhiahiãwo gbɔ ale be nàte ŋu ayi Yehowa subɔsubɔ dzi la, Yehowa akpe ɖe ŋuwò. (Mat. 6:33) Ne dɔ ge le asiwò alo wò ganyawo tɔtɔ kpata la, nyae be Yehowa ƒe asi meto ɖe eme o. (Yes. 59:1) “Yehowa nya ale si wòaɖe ame siwo tsɔ wo ɖokui na Mawu la tso tetekpɔ me.”—2 Pet. 2:9.\n7 Gake ne susu vevi si tae nèle dɔ dim ɖoe nye be yeakpɔ ga geɖe ya ɖe? Ðewohĩ àva kpɔ gaa ya. Gake nyae be ne ame aɖe ƒe taɖodzinu koe nye be yeawɔ dɔ ne yeazu gatɔ la, afɔku le eme. (Mixlẽ 1 Timoteo 6:9, 10.) Ne ga alo dɔwɔɖui ye nye nu vevitɔ na wò le agbe me la, ava te wò ɖe aga tso Yehowa gbɔ godoo.\n8, 9. Nya kawoe wòle be dzilawo nabia wo ɖokuiwo ku ɖe woƒe dɔwɔɖui ŋu? Eye nu ka tae?\n8 Ne dzilae nènye la, de ŋugble tso ŋusẽ si kpɔɖeŋu si nèɖona kpɔna ɖe viwòwo dzi ŋu kpɔ. Nu kae wokpɔna be eyae nye nu vevitɔ na wò—wò dɔwɔɖui ye loo alo wò xɔlɔ̃dzedze Yehowa yea? Ne wokpɔe be ɖoƒe gã nɔnɔ, ŋkɔxɔxɔ kple ga geɖe kpɔkpɔ ye nye nu vevitɔ na wò le agbe me la, ɖe woawo hã woava wɔ tiatia gbegblẽ ma ne wova tsia? Ðe wòaɖe bubu si wodea wò si nye wo dzila ŋu dzi kpɔtɔa? Ðetugbui Kristotɔ aɖe gblɔ be: “Nu si dzi mate ŋu aɖo ŋkui ye nye be dɔwɔɖuia ŋu koe fofonye ƒe susu nɔna. Gbã la, edze abe esi medi be naneke nahiã míaƒe ƒomea o tae wòwɔa dɔ sesĩe ɖo ene. Edi be yeakpɔ mía dzi nyuie. Gake le ƒe ʋɛ siwo va yi me la, nɔnɔmea trɔ. Dɔ dzi ko wònɔna zã kple keli, eye emegbe wòƒlea nu xɔasiwo vaa aƒe me tsɔ wu be wòaƒle nu siwo míehiã la avɛ. Esia wɔe be amewo va nya míaƒe ƒomea be ga geɖe le mía si tsɔ wu be woanya míaƒe ƒomea be míedea dzi ƒo na ame bubuwo be woati gbɔgbɔmenuwo yome. Gbɔgbɔmekpekpeɖeŋu si fofonye anam la le vevie nam wu eƒe ga kura.”\n9 Dzilawo, mikpɔ egbɔ be miagaɖe mɔ miaƒe dɔwɔɖuia nate mi ɖe aga tso Yehowa gbɔ o. Mito kpɔɖeŋu si mieɖona dzi miana mia viwo nakpɔe be mieka ɖe edzi bliboe be gbɔgbɔmenuwoe nye kesinɔnu gãtɔ kekeake si ate ŋu asu ame si, ke menye ŋutilãmenuwoe o.—Mat. 5:3.\n10. Ne ɖekakpui alo ɖetugbui aɖe le agbemedɔ si wòawɔ tiam la, nu ka ŋue wòle be wòabu?\n10 Ne ɖekakpui alo ɖetugbuie nènye eye nèle agbemedɔ si nàwɔ ŋu bum la, aleke nàwɔ awɔ tiatia nyuitɔa? Abe ale si míesrɔ̃e ene la, ele be nànya nu si nye wò agbemetaɖodzinu. Ðe hehe si xɔm nèle kple dɔ si ŋu bum nèle be yeava wɔ la aɖe mɔ na wò be nàti Fiaɖuƒea ƒe nuwo yome nyuie wua, alo ɖe wòate wò ɖe aga tso Yehowa gbɔa? (2 Tim. 4:10) Ðe wò taɖodzinue nye be yeanɔ agbe abe xexea me tɔ siwo kpɔa dzidzɔ ne ga geɖe le gadzraɖoƒe na wo alo xaa nu ne woƒe ganyawo yi to la enea? Alo ɖe nàtiae be yeaɖe kakaɖedzi si nɔ David si esi wòŋlɔ be, “Menɔ ɖevime tsã, eye azɔ metsi, ke nyemekpɔ be, wogblẽ ame dzɔdzɔe ɖi, eye viawo ɖo abologbe kpɔ o” la afia? (Ps. 37:25) Ðo ŋku edzi be, tiatia aɖe ate wò ɖa tso Yehowa gbɔ, gake tiatia bubu ana nànɔ agbe nyuitɔ kekeake. (Mixlẽ Lododowo 10:22; Maleaxi 3:10.) Tiatia kae nàwɔ? *\nMODZAKAÐEÐE KPLE DZIDZƆDONAMENUWO\n11. Nya kae Biblia gblɔ tso modzakaɖeɖe kple dzidzɔdonameɖokui ŋu, gake nu kae wòle be wòanɔ susu me na mí?\n11 Biblia metsi tre ɖe dzidzɔkpɔkpɔ ŋu o, eye nenema kee megblɔ be modzakaɖeɖe kple dzidzɔdonameɖokui nye ɣeyiɣi gbegblẽ o. Paulo ŋlɔ na Timoteo be: “Ŋutilã me kamedede nyo na nu vi aɖe.” (1 Tim. 4:8) Biblia gblɔ gɔ̃ hã be “nukoɣi li” eye “ɣeɖuɣi li,” eye wòde dzi ƒo be ame nagbɔ ɖe eme ale si dze. (Nyagb. 3:4; 4:6) Gake ne mèkpɔ nyuie o la, modzakaɖeɖe kple dzidzɔdonamenuwo ate ŋu ate wò ɖe aga tso Yehowa gbɔ. Aleke wòate ŋu adzɔe? Nu eve aɖewo koŋ gbɔe afɔkua tsona—woawoe nye modzakaɖenu si ƒomevi nètia kple ɣeyiɣi agbɔsɔsɔme si nèzã ɖe eŋu.\nModzakaɖeɖe si sɔ kple ɣeyiɣi si sɔ zazã ɖe eŋu nana wokpɔa dzidzɔ\n12. Nu vevi kawo ŋu wòle be nàde ŋugble le ne èle modzakaɖeɖe alo dzidzɔdonamenu aɖe tiam?\n12 Gbã la, bu esiwo ƒomevi nàtia ŋu. Kakaɖedzi nenɔ asiwò be àte ŋu ake ɖe modzakaɖenu ɖɔʋuwo kple dzidzɔdonamenu nyuiwo ŋu. Gake nyateƒea ye nye be nu siwo le modzakaɖenu akpa gãtɔ me la nye nu siwo Mawu lé fui, siwo dometɔ aɖewoe nye ŋutasẽnuwɔwɔ, gbɔgbɔyɔyɔ kple gbɔdɔnuwɔna manɔsenuwo. Eya ta ele be nàlé ŋku ɖe esiwo ƒomevi doa dzidzɔ na wò la ŋu nyuie. Ŋusẽ kae wòkpɔna ɖe dziwò? Ðe wòƒãa ŋutasẽnuwɔwɔ, hoʋiʋli sẽŋu alo dulɔlɔ̃ ƒe gbɔgbɔ ɖe mewòa? (Lod. 3:31) Ðe wònaa ga vɔna le kotoku me na wòa? Ðe wòate ŋu aɖia ame bubuwo nua? (Rom. 14:21) Ame kawo ƒomevie nèdea ha kplii le wò modzakaɖeɖea me? (Lod. 13:20) Ðe wòƒãa nu gbegblẽ wɔwɔ ƒe dzodzro ɖe mewòa?—Yak. 1:14, 15.\n13, 14. Nu ka ŋu wòle be nàde ŋugble le ku ɖe ɣeyiɣi agbɔsɔsɔme si wòle be nàzã ɖe modzakaɖeɖe ŋu ŋuti?\n13 Azɔ bu ɣeyiɣi agbɔsɔsɔme si nèzãna ɖe modzakaɖeɖea ŋuti ŋu. Bia ɖokuiwò be, ‘Ðe mezãa ɣeyiɣi geɖe akpa ɖe modzakaɖeɖe ŋu ale gbegbe be ɣeyiɣi ʋɛ aɖe koe susɔna nam matsɔ akpɔ gome le gbɔgbɔmedɔwo mea?’ Ne ètiae be yeazã ɣeyiɣi geɖe fũu akpa ɖe modzakaɖeɖe kple dzidzɔdonamenuwo ŋu la, àkpɔe be wò gbɔɖemeɣia mado dzidzɔ na wò ale si dze o. Le nyateƒe me la, ame siwo mezãa ɣeyiɣi fũu akpa ɖe modzakaɖeɖe ŋu o lae sea vivi nɛ wu. Nu ka tae? Nu si tae nye be wonyae be yewowɔ “nu siwo le vevie wu la” do ŋgɔ na modzakaɖeɖea, eya ta ne wole modzaka ɖem la, woƒe dzi dzea eme bɔkɔɔ.—Mixlẽ Filipitɔwo 1:10, 11.\n14 Togbɔ be ate ŋu adzro wò vevie be yeazã ɣeyiɣi geɖe wu ɖe modzakaɖeɖe ŋu hã la, ne èwɔ tiatia ma la, ate ŋu ate wò ɖe aga tso Yehowa gbɔ. Nu si me nɔvinyɔnu aɖe si xɔ ƒe 20, si ŋkɔe nye Kim, to la na wòkpɔ esia dze sii. Egblɔ be: “Tsã la, medea kplɔ̃ɖoƒe ɖe sia ɖe. Kwasiɖanuwuwu ɖe sia ɖe la, nu tɔxɛ aɖe yia edzi godoo—Fiɖa, Memleɖa kple Kwasiɖagbe siaa. Gake fifia, mekpɔe be, nu geɖe siwo le vevie wu la li mawɔ. Le kpɔɖeŋu me, esi menye mɔɖela ta la, mefɔna ŋdi ga 6:00 yia gbeadzi, eya ta nyemate ŋu aganɔ kplɔ̃ɖoƒe ʋuu wòaƒo zã ga ɖeka alo zã ga eve o. Menyae be kplɔ̃ɖoƒewo yiyi menye nu gbegblẽ o, gake woate ŋu anye susuhenu siwo doa kplamatsɛ ame ŋutɔ. Ele be woatsɔ wo aɖo nɔƒe si dze, abe ale si wòle le nu bubu ɖe sia ɖe gome ene.”\n15. Aleke dzilawo ate ŋu ana wo viwo nase vivi le modzakaɖeɖe tuameɖowo me?\n15 Agba le dzilawo dzi be woakpɔ woawo ŋutɔwo kple wo viwo ƒe ŋutilãme, gbɔgbɔme kple seselelãme nuhiahiãwo gbɔ. Esia bia be woawɔ ɖoɖo ɖe modzakaɖeɖe tuameɖowo ŋu. Ne dzilae nènye la, mègabui be modzakaɖeɖe ɖe sia ɖee gblẽ o. Le ɣeyiɣi ma ke me la, ele be nànɔ ŋudzɔ ɖe modzakaɖeɖe siwo kpɔa ŋusẽ gbegblẽ ɖe ame dzi ŋu. (1 Kor. 5:6) Ne èbu nuwo ŋu nyuie do ŋgɔ la, àte ŋu awɔ ɖoɖo ɖe modzakaɖeɖe kple dzidzɔdonamenu tuameɖowo ŋu na wò ƒomea. * Ne èwɔe alea la, awɔe be wò ŋutɔ kple viwòwo miatia mɔ si ate mi ɖe Yehowa ŋu kplikplikpli.\n16, 17. Nɔnɔme gbãdziname ka mee dzila geɖewo le, eye aleke míewɔ nya be Yehowa sea woƒe vevesesea gɔme?\n16 Le dzɔdzɔme nu la, ƒomedodo si nɔa dzila kple via dome sẽna ŋutɔ, esia tae Yehowa zã ƒomedodo ma tsɔ wɔ kpɔɖeŋu na lɔlɔ̃ si le esi na eƒe dukɔa. (Yes. 49:15) Eya ta ne ƒomea me tɔ aɖe dzudzɔ Yehowa subɔsubɔ la, esɔ le dzɔdzɔme nu be dzilawo naxa nu le eta. Nɔvinyɔnu aɖe si vinyɔnu woɖe le hamea me la gblɔ be: “Nye dzi lólo ɖe dɔ me nam. Mebia ɖokuinye be, ‘Nu ka tae wòdzo le Yehowa gbɔ?’ Ete ɖe dzinye ale gbegbe, eye mebu fɔ ɖokuinye.”\n17 Yehowa sea wò vevesesea gɔme. ‘Eɖu dzi na’ eya ŋutɔ hã esime eƒe ƒomea me tɔ siwo nye amegbetɔwo la dometɔ gbãtɔ dze aglã ɖe eŋu; nenema kee wòse le eɖokui me esime amegbetɔwo dze aglã do ŋgɔ na Tsiɖɔɖɔa. (1 Mose 6:5, 6) Ate ŋu asesẽ na ame siwo dzi nu sia medzɔ ɖo kpɔ o be woase ale si gbegbe nɔnɔme sia doa nuxaxa na amee la gɔme. Ke hã nunya manɔ eme be nàɖe mɔ agbe maɖɔʋu si nɔm viwò si woɖe le hamea me le la nate wò ɖa tso Yehowa gbɔ o. Ke aleke nàwɔ ado dzi ne wò ƒomea me tɔ aɖe dzudzɔ Yehowa subɔsubɔ?\n18. Nu ka tae mele be dzilawo nabu fɔ wo ɖokuiwo ne wo vi aɖe dzudzɔ Yehowa subɔsubɔ o?\n18 Mègabu fɔ ɖokuiwò ɖe nu si dzɔ la ta o. Yehowa tsɔ tiatia aɖe ɖo amegbetɔwo ŋkume, eye ƒomea me tɔ ɖeadzɔgbe xɔnyɔnyrɔ ɖe sia ɖe ‘atsɔ ye ŋutɔ ƒe agba.’ (Gal. 6:5) Nu vɔ̃ wɔla lae Yehowa abia akɔntae le tiatia si wòwɔ ta, ke menye wòe wòabia akɔntae o. (Eze. 18:20) Gakpe ɖe eŋu la, mègabu fɔ ame bubuwo o. De bubu amehehe ƒe ɖoɖo si Yehowa wɔ la ŋu. Ele be nànɔ tsitre sesĩe ɖe Abosam ŋu—ke menye ɖe alẽkplɔla siwo ɖea afɔ tsɔ kpɔa hamea ta la ŋu o.—1 Pet. 5:8, 9.\nMegblẽ be nànɔ mɔ kpɔm be viwòa atrɔ va Yehowa gbɔ o\n19, 20. (a) Nu kae dzila siwo ƒe viwo woɖe le ha me la ate ŋu awɔ be woado dzi le vevesese si esia dona na ame la me? (b) Nu kae wòsɔ be dzila siawo nanɔ mɔ kpɔm na?\n19 Gake ne viwò dzudzɔ Yehowa subɔsubɔ eye nèdo dziku ɖe Yehowa ŋu la, nu kae adzɔ? Esia ate ŋu ate wò ɖe aga tso Yehowa gbɔ. Le nyateƒe me la, ehiã be viwò lɔlɔ̃a nakpɔe be èlɔ̃ Yehowa wu nu sia nu—ele be wòakpɔe be èlɔ̃e wu wò ƒometɔ kplikplikpli gɔ̃ hã. Eya ta be nàte ŋu ado dzi le nɔnɔme sia me la, ele be nàna mia kple Yehowa dome ƒomedodoa me nasẽ. Mègaɖe ɖokuiwò ɖe aga tso nɔviwò Kristotɔwo gbɔ o. (Lod. 18:1) Ðe wò seselelãmewo gblɔ na Yehowa le gbedodoɖa me. (Ps. 62:8, 9) Mèganɔ naneke dim be nàtsɔ ado taflatsɛ be nàde ha kple wò ƒomea me tɔ si woɖe le ha me la o, eɖanye to telefon dzi loo alo to e-mail dzi o. (1 Kor. 5:11) Ƒo ɖokuiwò ɖe gbɔgbɔmedɔwo me bliboe. (1 Kor. 15:58) Nɔvinyɔnu si ŋu míeƒo nu tsoe va yi la gblɔ be, “Menyae be ele be malé fɔ ɖe Yehowa subɔsubɔ ŋu eye mana mía kplii dome ƒomedodoa me nasẽ ale be ne vinyenyɔnua trɔ gbɔ va Yehowa gbɔ la, masu te nyuie akpe ɖe eŋu.”\n20 Biblia gblɔ be lɔlɔ̃ ‘kpɔa mɔ na nuwo katã.’ (1 Kor. 13:4, 7) Menye nu gbegblẽe wònye be nànɔ mɔ kpɔm be viwò lɔlɔ̃a atrɔ agbɔ va Yehowa gbɔ o. Ƒe sia ƒe la, nu gbegblẽ wɔla geɖewo trɔa dzi me eye wotrɔna vaa Yehowa ƒe habɔbɔa me. Yehowa menɔa dziku dom ɖe wo ŋu ɖaa le woƒe dzimetɔtrɔ vɔ megbe o. Ke boŋ ‘elɔ̃a tsɔtsɔke.’—Ps. 86:5.\nWƆ TIATIA SIWO ME NUNYA LE\n21, 22. Aleke nèɖoe be yeawɔ tiatiawɔwɔ ƒe ablɔɖe si le asiwò la ŋu dɔe?\n21 Yehowa na ablɔɖe eƒe nuwɔwɔ siwo nye amegbetɔwo be woawɔ tiatia. (Mixlẽ 5 Mose 30:19, 20.) Gake agbanɔamedzi vevi aɖe kpe ɖe ablɔɖe ma ŋu. Ele be Kristotɔ ɖe sia ɖe nabia eɖokui be: ‘Mɔ ka dzi mele? Ðe meɖe mɔ nye dɔwɔɖuia alo agbemedɔ si medi be mawɔ, modzakaɖeɖe kple dzidzɔdonamenuwo, alo ƒomekadodowo le teyem ɖa tso Yehowa gbɔa?’\n22 Lɔlɔ̃ si le Yehowa si na eƒe amewo la nu metsina gbeɖe o. Nu si ko ate ŋu ate mí ɖe aga tso Yehowa gbɔe nye ne míawo ŋutɔwo míetia mɔ gbegblẽ aɖe. (Rom. 8:38, 39) Gake mele be esia nadzɔ kura o! Ðoe kplikpaa be màɖe mɔ naneke nate wò ɖe aga tso Yehowa gbɔ o. Nyati si kplɔe ɖo la adzro nu ene bubu siwo hã me wòle be nàwɔ esia le la me.\n^ mm. 10 Ne èdi nyatakaka bubuwo ku ɖe agbemedɔ si nàtia ŋu la, kpɔ Questions Young People Ask—Answers That Work (Les jeunes s’interrogent — Réponses pratiques), Babla 2, ta 38.\n^ mm. 15 Kpɔ November 2011 ƒe yevugbe me Nyɔ!, axa 17-19 hena aɖaŋuɖoɖo bubuwo.


Gbetakpɔxɔ Ƒe Tata Si Míasrɔ̃\nGbetakpɔxɔ—Tata Si Míesrɔ̃na | January 2008\nGBE BUBU Amerika Tokunɔgbe Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Polish Portuguese Quechua (Bolivia) Romanian Russia Tokunɔgbe Samoan Setswana Silozi Slovak Slovenian Sranantongo Swahili Tsonga Turkish Ukrainian Urdu\nMAGAZINE sia si xlẽm nèle lae nye Gbetakpɔxɔ ƒe tata yeye siwo míasrɔ̃ azɔ la ƒe gbãtɔ. Míedi be míaɖe ale si magazine yeye sia anɔ la ƒe nu vevi aɖewo me na wò.\nYehowa Ðasefowo kple Biblia nusrɔ̃vi siwo le ŋgɔyiyi wɔm ye wota esia na. Ado zi ɖeka le ɣletia me, eye nusɔsrɔ̃nyati ene alo atɔ̃ anɔ eme. Nusɔsrɔ̃nyati siawo ŋuti ɖoɖowɔɖia adze le magazinea ƒe akpa dzi. Foto si le Gbetakpɔxɔ ƒe tata sia si míasrɔ̃ ƒe akpa dzi la manɔ tɔtrɔm ɣleti sia ɣleti, abe ale si wòanɔ le tata si míama ya gome ene o, elabena míamae le gbeƒãɖeɖedɔa wɔwɔ me o.\nLe magazinea ƒe axa 2 lia la, woɖe taɖodzinu si le nusɔsrɔ̃nyati ɖe sia ɖe alo nusɔsrɔ̃nyatiwo ƒe ƒuƒoƒo aɖe ŋu la me kpuie, eye àkpɔe be akpe ɖe ŋuwò nànya nu siwo ŋu woku ɖo. Woŋlɔ nyati bubu siwo le magazinea me hã ƒe tanyawo ɖe afi ma. Gbetakpɔxɔ Nusɔsrɔ̃ dzi kpɔlawo akpɔe be, numeɖeɖe ma akpe ɖe yewo ŋu yewoadzra ɖo ɖe nyatiawo ŋu nyuie, ale be wòaɖe vi na nɔviawo le kpekpea me.\nÀkpɔe be nusɔsrɔ̃nyatiawo le kpuie wu ale si wonɔna tsã. Esia ana be míakpɔ ɣeyiɣi adzro mawunyakpukpui veviawo me le Gbetakpɔxɔ Nusɔsrɔ̃a wɔɣi. Míele dzi dem ƒo na wò be nàxlẽ mawunyakpukpui siwo katã woyɔ la kwasiɖa sia kwasiɖa. Woŋlɔ ɖe mawunyakpukpui aɖewo ŋu be woaxlẽ wo, eye ele be woaxlẽ wo ahadzro wo me le Gbetakpɔxɔ Nusɔsrɔ̃a wɔɣi. Woate ŋu axlẽ mawunyakpukpui bubuwo hã ne ɣeyiɣi li. Le nyati aɖewo me la, woŋlɔ ɖe mawunyakpukpui aɖewo gbɔ be “tsɔe sɔ kple.” Esi mawunyakpukpui mawo meɖo kpe nya vevi siwo le memamaa me dzi tẽe o ta la, zi geɖe la, womaxlẽ wo le nusɔsrɔ̃a wɔɣi o. Ke hã, nyatakaka bubuwo dzena le mawunyakpukpui siawo me, alo woɖoa kpe nya si me dzrom wole la dzi le mɔ aɖe nu. Míele dzi dem ƒo na wò be nàxlẽ wo ne èle dzadzram ɖo ɖe Gbetakpɔxɔ Nusɔsrɔ̃a ŋu. Àte ŋu aƒo nu tso wo ŋu ne èle nya ŋu ɖom.\nDɔ siwo míewɔ le subɔsubɔƒea me ŋuti akɔntabubu magadze le Gbetakpɔxɔ me azɔ o. Tso ƒe 2008 me la, adze le Míaƒe Fiaɖuƒe Subɔsubɔdɔ ƒe emedegbalẽvi me, eye adze le Yearbook (Annuaire) hã me. Gake abe ale si míegblɔe va yi ene la, nyati bubuwo adze le tata si míasrɔ̃ la me. Togbɔ be míadzro nyati siawo dometɔ geɖe me le hamea ƒe kpekpe aɖeke me o hã la, míele dzi dem ƒo na wò be nàxlẽ wo nyuie. Gbɔgbɔmenuɖuɖu ye woawo hã wonye tso “kluvi nyateƒetɔ kple aɖaŋudzela” la gbɔ.—Mat. 24:45-47.\nNya vevi mamlɛtɔ si míagblɔ ye nye be ŋkɔ ɖeka koe le tata si míasrɔ̃ kple tata si míama la si, si nye Gbetakpɔxɔ Le Gbeƒã Ðem Yehowa Ƒe Fiaɖuƒe. Memama aɖe dze le woƒe axa 2 lia, si ɖe taɖodzinu si le Gbetakpɔxɔ ŋu la me. Tata eveawo siaa anɔ ƒe sia ƒe ƒe Gbetakpɔxɔ babla me. Nyati si nye “Èɖo Ŋku Wo Dzia?” adze le tata si míasrɔ̃ me, eye woaɖe emenyawo tso tata eveawo siaa me.\nƑe 1879 me kee wodze Gbetakpɔxɔ tata gɔme, eye togbɔ be aʋawɔwɔ, gakuxiwo, kple yometiti li hã la, eyi edzi le Mawu Fiaɖuƒe ŋuti nyateƒea gblɔm nuteƒewɔwɔtɔe. Míele gbe dom ɖa be Yehowa nayra asitɔtrɔ yeye sia si wowɔ le eŋu la, bene wòayi edzi alea. Eye míele gbe dom ɖa be Yehowa nayra wò, nuxlẽla hã, esi nèle Gbetakpɔxɔ ƒe tata yeye sia si míasrɔ̃ la ŋu dɔ wɔm nyuie.\n“Yi Edzi Nàlé Be Na Subɔsubɔdɔ, Si Nèlɔ̃ Xɔ Le Aƒetɔ La Me”\nLé Ŋku Ðe Wò “Nufiafiaɖaŋu” Ŋu\n“Ame Siwo Si Dzi Ƒe Nɔnɔme Nyui Le” La Le To Ðom\nWole Dzidzɔ Kpɔm Le Agbe Me Wu Tsã Wò Hã Àdiia?\nWobu Wo Be Wodze Axɔ Fiaɖuƒe Aɖe\nWobu Wo Be Wodze Woafia Mɔ Wo Ayi Agbetsidzɔƒewo Gbɔ\nNya Vevi Siwo Tso Mateo Ƒe Agbalẽa Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2008\nGBETAKPƆXƆ—TATA SI MÍESRƆ̃NA January 2008


Daniel 10 | Biblia Le Internet Dzi | Xexe Yeye Gɔmeɖeɖe\nMawu ƒe ame dɔdɔ va Daniel gbɔ (1-21)\nMikael kpe ɖe mawudɔla la ŋu (13)\n10 Le Persia-fia Kores+ ƒe ƒe etɔ̃lia me la, woɖe nya aɖe fia Daniel, ame si ŋkɔe nye Beltesazar;+ nya la nye nyateƒe, eye wòku ɖe aʋawɔwɔ gã aɖe ŋu. Ese nya la gɔme, eye wòse nu si wòkpɔ la gɔme. 2 Le ŋkeke mawo me la, nye Daniel mexa nu+ kwasiɖa etɔ̃ sɔŋ. 3 Nyemeɖu nu nyui aɖeke o, lã alo wain aɖeke mede nu me nam o, eye nyemesi ami o, va se ɖe esime kwasiɖa etɔ̃ la katã wu enu. 4 Le ɣleti gbãtɔ ƒe ŋkeke blaeve vɔ enelia dzi, esime mele tɔsisi gã, si nye Tigris*+ to la, 5 mefɔ mo dzi eye mekpɔ ŋutsu aɖe si do aklalawu,+ eye wòtsɔ Ufaz sika bla ali dzi. 6 Eŋuti le abe krisolit+ ene, eye eƒe mo le abe dzikedzo ene, eƒe ŋkuwo le abe akakati bibiwo ene, eƒe abɔwo kple eƒe afɔwo le abe akɔbli si le dzo dam+ ene, eye eƒe nuƒoƒo le ɖiɖim abe amehawo ƒe hoowɔwɔ ene. 7 Nye Daniel ɖeɖe koe kpɔ ŋutega la; ame siwo le ŋunye ya mekpɔe o.+ Ke hã, wodzo nyanyanya ŋutɔ, ale be wosi yi ɖabe. 8 Nye ɖeka koe susɔ eye esi mekpɔ ŋutega wɔnuku sia la, ŋusẽ vɔ le ŋunye, nye dzedzeme trɔ ɖe ƒomevii, eye wɔna vɔ le ŋunye keŋkeŋ.+ 9 Eye mese eƒe nuƒoƒo; ke esi mese eƒe nuƒoƒo la, metsyɔ mo anyi heyi alɔ̃ me ʋĩi.+ 10 Gake asi aɖe ka ŋunye,+ eye wòʋuʋum mefɔ ɖe nye klo kple asi dzi. 11 Eye wògblɔ nam be: “Daniel, wò, si nye ame vevi,*+ lé to ɖe nya siwo magblɔ na wò la ŋu. Azɔ tsi tsitre ɖe tewòƒe, elabena wodɔm ɖe gbɔwò.” Esi wògblɔ nya siawo nam la, metsi tsitre hele ƒoƒom kpakpakpa. 12 Eye wògblɔ nam be: “Daniel, mègavɔ̃ o.+ Tso gbe si gbe nètsɔ wò dzi ɖo gɔmesese ŋu, eye nèbɔbɔ ɖokuiwò le wò Mawu ŋkume la, wose wò nyawo, eye wò nyawo tae meva ɖo.+ 13 Ke Persia-fiaɖuƒe la ƒe amegã+ tsi tre ɖe ŋunye ŋkeke blaeve vɔ ɖekɛ sɔŋ. Ke Mikael,*+ amegãwo ƒe tatɔwo dometɔ ɖeka, va kpe ɖe ŋunye; eye menɔ Persia-fiawo gbɔ le afi ma. 14 Ke azɔ meva be mana nànya nu si ava dzɔ ɖe wò dukɔ la dzi le ŋkekeawo ƒe nuwuɣi,+ elabena ŋkeke siwo ava va la ŋue ŋutega la ku ɖo.”+ 15 Ke esi wòle nya siawo gblɔm nam la, mede mo to, eye gbɔgblɔ bu ɖem. 16 Eye ame aɖe si ƒe nɔnɔme le abe ŋutsu ene la ka asi nye nuyiwo ŋu,+ ale meke nu, eye meƒo nu gblɔ na ame si le tsitre ɖe ŋgɔnye la be: “Oo nye aƒetɔ, nu si mekpɔ la na dzidzi ƒom, eye ŋusẽ vɔ le ŋunye.+ 17 Ke aleke nye aƒetɔ ƒe dɔla awɔ aƒo nu kple nye aƒetɔ?+ Elabena ŋusẽ aɖeke megale ŋunye fifia o, eye gbɔgbɔ aɖeke megakpɔtɔ ɖe menye o.”+ 18 Ame si ƒe nɔnɔme le abe ŋutsu ene la gaka asi ŋunye hedo ŋusẽm.+ 19 Eye wògblɔ be: “Oo wò, si nye ame vevi,*+ mègavɔ̃ o.+ Ŋutifafa na wò.+ Sẽ ŋu, ɛ̃, sẽ ŋu.” Esi wònɔ nu ƒom kplim la, ŋusẽ ɖo ŋunye, eye megblɔ azɔ be: “Nye aƒetɔ neƒo nu, elabena èdo ŋusẽm.” 20 Eye wògblɔ be: “Ènya nu si koŋ ta meva gbɔwò ɖoa? Azɔ magbugbɔ ayi aɖawɔ aʋa kple Persia-megã+ la. Ne medzo la, Hela-megã ava. 21 Ke hã, magblɔ nu siwo woŋlɔ ɖe nyateƒegbalẽa me la na wò. Ame aɖeke medo alɔm le nya siawo me o, negbe miaƒe amegã+ Mikael+ ko.\n^ Egɔmeɖeɖe tẽe, “Hidekel.”\n^ Alo, “ame malɔ̃nugbɔa; ame si ŋu wodea bubui vevie.”\n^ Egɔmee nye, “Ame Kae Le Abe Mawu Ene?”\n^ Alo, “ame malɔ̃nugbɔ; ame si ŋu wodea bubui vevie.”


Hadzidzi 90—Mide Dzi Ƒo Na Mia Nɔewo | Kristotɔwo Ƒe Ha\nGBE BUBU Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Simalungun) Batak (Toba) Bicol Bislama Boulou Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Douala Drehu Dutch Edo Eŋlisi Eʋegbe Fijian Finnish Fon Franse Ga German Greek Guarani Gun Haitian Creole Hausa Hiligaynon Hiri Motu Hungarian Iban Icelandic Iloko Indonesian Isoko Italian Javanese Kabiye Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mam Mambwe-Lungu Mapudungun Mauritian Creole Myanmar Ndau Ndebele Nepali Ngabere Ngangela Nias Nigerian Pidgin Norwegian Nzema Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tatar Telugu Thai Tigrinya Tojolabal Tok Pisin Tshiluba Tsonga Turkish Twi Ukrainian Umbundu Urhobo Uruund Vietnamese Wallisian Welsh Wolaita Xhosa Yapese Yoruba Zulu\nMide Dzi Ƒo Na Mia Nɔewo\n(Hebritɔwo 10:24, 25)\n1. Mina míade dzi ƒo na mía nɔe’o\nBe míasubɔ Yehowa nyuie.\nAna míaƒe lɔlɔ̃ la nasẽ,\nŊutifafa anɔ mía me.\nMawusubɔlawo ƒe lɔlɔ̃\nDoa ŋusẽ mí be míado dzi.\nHamea va zu sitsoƒe na mí,\nAfi si míenɔa dedie le.\n2. Nya si wogblɔ le egblɔɣi la\nFaa ’kɔ na ame siwo see.\nMíesea ’kɔfanya siawo tɔgbi\nTso mía haxɔsetɔwo gbɔ.\nDzi dzɔa mí be míewɔa dɔ ɖekae.\nTaɖodzinu ɖekae míetia.\nMina míade dzi ƒo na mía nɔe’o,\nAtsɔ mía nɔe’o ƒe agbawo.\n3. Míaƒe xɔse na míekpɔe be na\nYehowa ƒe ŋkekea gogo.\nEhiã be míaƒo ƒu ɣesiaɣi\nBe míanɔ agbemɔ la dzi.\nMa’u ƒe dukɔ wɔɖeka míenye.\nMíedi be míasubɔe tegbee.\n’Ya ta míade dzi ƒo na mía nɔe’o\nBe míawɔ nuteƒe nɛ ɖaa.\n(Kpɔ Luka 22:32; Dɔw. 14:21, 22; Gal. 6:2; 1 Tes. 5:14 hã.)\nMide Dzi Ƒo Na Mia Nɔewo (Hadzidzi 90)\nVideo ƒe kɔpiwɔwɔ ƒe tiatiawo


Nu Kae Nebukadnezar Ƒe Drɔ̃e Fia Mí Tso Mawu Fiaɖuƒea Ŋu? | Dzeɖoɖo (Akpa 2)\nGBE BUBU Afrikaans Albanian Amharic Arabic Armenian Armenian (West) Aymara Bengali Bicol Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Danish Dutch Ecuador Tokunɔgbe Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Lunda Luo Macedonian Malagasy Malay Malayalam Marathi Maya Mixe Mongolian Myanmar Ndebele Ndonga Nepali Ngabere Norwegian Nyaneka Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Portuguese (Portugal) Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzeltal Ukrainian Umbundu Urdu Venda Vietnamese Wolaita Xhosa Zulu\nNa míakpɔ ale si Yehowa Ðasefowo ɖoa dze kple amewoe la ƒe kpɔɖeŋu aɖe ɖa. Tsɔe be Ðasefo si ŋkɔe nye Senyo trɔ yiŋutsu aɖe si ŋkɔe nye Keli gbɔ le eƒeme.\nŊKUÐOÐO NEBUKADNEZAR ƑE DRƆ̃E LA ME NYAWO DZI KPUIE\nSenyo: Keli, Edzɔ dzi nam ŋutɔ be míegado go. Míaƒe Biblia-sɔsrɔ̃ kwasiɖa sia kwasiɖa doa dzidzɔ nam ŋutɔ. * Aleke nèfɔe?\nKeli: Mefɔ nyuie.\nSenyo: Akpe na Mawu. Esi meva nyitsɔa míedzro susu siwo tae Yehowa Ðasefowo gblɔna be ƒe 1914 mee Mawu Fiaɖuƒea dze dziɖuɖu gɔme. * Le míaƒe numedzodzroa me la, míekpɔ kpeɖodzi vevi aɖewo le Biblia ƒe agbalẽ si nye Daniel ta 4 lia me. Èɖo ŋku nya siwo wogblɔ le afi ma dzia?\nKeli: Ɛ̃, meɖo ŋkui. Woƒo nu tso drɔ̃e si Fia Nebukadnezar ku tso ati gã aɖe ŋu la ŋu.\nSenyo: Nenema tututue. Nebukadnezar ku drɔ̃e tso ati gã nyadri aɖe si kɔ ɖatɔ keke dziŋgɔli ke. Eyome esee Mawu ƒe dɔla ɖe gbe be woalã ati la aƒu anyi, gake woagblẽ eƒe takpoea ɖe to me. Le “azã adre” (alo “ɣeyiɣi adre”) megbe la, atia agadze ake. * Míedzro nu si tae nyagblɔɖi sia ava eme zi eve la hã me. Èɖo ŋku emevava gbãtɔa dzia?\nKeli: Ɛ̃, eva eme ɖe Nebukadnezar ŋutɔ dzi, alo menye nenemae oa? Eƒe tagbɔ da hena ƒe adre sɔŋ.\nSenyo: Edze agbagba ŋutɔ. Nebukadnezar ƒe tagbɔ da hena ɣeyiɣi aɖe, si na eƒe dziɖuɖua me tso. Gake nyagblɔɖia ƒe mevava gãtɔa ku ɖe Mawu ƒe Fiaɖuƒea ŋu. Eƒe dziɖuɖua me atso hena ɣeyiɣi adre. Abe ale si míekpɔe ene la, ɣeyiɣi adre la dze egɔme esime wotsrɔ̃ Yerusalem le ƒe 607 Do Ŋgɔ Na Yesu (D.Y.) me. Tso ɣemaɣi ke la, fia aɖeke meganɔ Yehowa Mawu teƒe nɔ eƒe amewo dzi ɖum le anyigba dzi o. Gake le ɣeyiɣi adrea ƒe nuwuwu la, Mawu atia Fia aɖe si aɖu eƒe amewo dzi—fia sia anɔ dziƒo. Ne míagblɔe bubui la, ɣeyiɣi adrea ƒe nuwuwu ye Mawu Fiaɖuƒea adze dziɖuɖu gɔme le dziƒo. Azɔ hã míeƒo nu tso ɣeyiɣi si ɣeyiɣi adrea dze egɔme. Ne míenya ɣeyiɣi adrea ƒe didime la, ekema míate ŋu anya ɣeyiɣi si Mawu Fiaɖuƒea dze dziɖuɖu gɔme. Eme le kɔkɔm ɖe!\nKeli: Ɛ̃, numetoto sia na megaɖo ŋku nyawo dzi nyuie.\nSenyo: Enyo ŋutɔ. Azɔ na míadzro eme ayi ŋgɔ vie ale be míakpɔ ɣeyiɣi adrea ƒe didime. Ðeko megaxlẽ nu tso nya sia ŋu koe nye esia ale be mate ŋu aɖo ŋku nya veviawo dzi. Madze agbagba aɖe eme na wo ale si mate ŋui.\nƔEYIƔI ADREA WU ENU—ŊKEKE MAMLƐAWO DZE EGƆME\nSenyo: Le nyagblɔɖia ƒe mevava gbãtɔ si ku ɖe Nebukadnezar ŋu la, ɣeyiɣi adrea ƒe didime nye ƒe adre ŋutɔŋutɔ. Gake le emevava gã tɔ si ku ɖe Mawu Fiaɖuƒea ŋu la, ɣeyiɣi adrea adidi wu ƒe adre ko.\nSenyo: Gbã la, ɖo ŋku edzi be ɣeyiɣi adrea dze egɔme esime wotsrɔ̃ Yerusalem le ƒe 607 D.Y. Ne míedze ƒeawo xexlẽ gɔme tso ɣemaɣi la, ƒe adrea awu enu le ƒe 600 D.Y. Gake nu ɖedzesi aɖeke medzɔ le ƒe ma me ku ɖe Mawu ƒe Fiaɖuƒea ŋu o. Abe ale si míegblɔe va yi enea, ƒe alafa geɖe megbe tso ɣemaɣi hafi Yesu va anyigba dzi, gake egblɔ be ɣeyiɣi adrea mekpɔ wu enu o.\nKeli: Nyateƒee. Meɖo ŋku edzi azɔ.\nSenyo: Eya ta, ɣeyiɣi adrea adidi wu ƒe adrea ŋutɔŋutɔ.\nKeli: Ƒe nenie wòanye?\nSenyo: Nenema tututue. Biblia gbalẽ si nye Nyaɖeɖefia kpe ɖe mía ŋu míenya ɣeyiɣi adre si ŋu woƒo nu tsoe le Daniel ƒe agbalẽa me ƒe didime, elabena agbalẽ eve siawo de nu wo nɔewo me. Ena míenya be ɣeyiɣi etɔ̃ kple afã ƒe didimee nye ŋkeke 1,260. * Eya ta ɣeyiɣi adre nye ɣeyiɣi etɔ̃ kple afã ƒe teƒe eve si nye ŋkeke 2,520. Èle egɔme sema?\nKeli: Ɛ̃, mele egɔme sem. Gake nyemekpɔ ale si esia ɖee fiae be Mawu Fiaɖuƒea dze dziɖuɖu gɔme le ƒe 1914 me o.\nSenyo: Enyo, na míakpɔe ɖa be míate ŋu akpɔ ƒomedodo si le ƒe 1914 kple ɣeyiɣi si Mawu Fiaɖuƒea adze dziɖuɖu gɔme la dome mahã. Ne míebui be ŋkeke ɖeka le tsitre ɖi na ƒe ɖeka la, * ekema ɣeyiɣi adreawo atsi tre ɖi na ƒe 2,520. Ne míexlẽe tso ƒe 607 D.Y. dzi la, ƒe 2,520 akplɔ mí va ƒe 1914. * Aleae míewɔ nya be ƒe 1914 mee ɣeyiɣi adreawo wu enu ɖo, eye ƒe sia mee Yesu dze dziɖuɖu gɔme abe Mawu Fiaɖuƒea ƒe Fia ene. Tso keke ƒe 1914 me la, nu ɖedzesi siwo Biblia gblɔ ɖi tso ŋkeke mamlɛawo ŋu la te dzɔdzɔ le xexea me.\nKeli: Nu ɖedzesi kawoe?\nSenyo: Bu nya si Yesu gblɔ le Mateo 24:7 me ŋu kpɔ. Yesu gblɔ be ɣeyiɣi si yeadze dziɖuɖu gɔme le dziƒo la: “Dukɔ atsi tsitre ɖe dukɔ ŋu, eye fiaɖuƒe ɖe fiaɖuƒe ŋu, nuɖuɖu ave, eye anyigba aʋuʋu, le teƒeteƒewo.” De dzesii be Yesu gblɔe ɖi be nuɖuɖu ave eye anyigba aʋuʋu le ɣeyiɣi ma me. Nu siawo le dzɔdzɔm le xexea me tso ƒe alafa si va yi me wu gbɔgblɔ. Alo me mekpɔe nenema oa?\nKeli: Nyateƒee nèto.\nSenyo: Le kpukpui sia ke me la, Yesu gblɔe ɖi be aʋawɔwɔ anɔ edzi yim esime yeanye Mawu Fiaɖuƒea ƒe Fia. Eye menye ɖeko Biblia gbalẽ si nye Nyaɖeɖefia gblɔe ɖi be aʋawɔwɔ anɔ anyi o ke anɔ edzi le anyigbaa ƒe teƒeteƒewo le nuwuɣia me. * Èɖo ŋku ɣesiɣi si me xexemeʋa gbãtɔa dzɔ la dzia?\nKeli: Ɛ̃, ƒe 1914 mee wòdzɔ. Ðe menye ƒe ma tututu gblɔm nèle be Yesu dze dziɖuɖu gɔme oa? Nyemebui nenema kpɔ o ɖe!\nSenyo: Ne míelé ŋku ɖe numeɖeɖe siwo ku ɖe azã adre kpakple Biblia me nyagblɔɖi bubu siwo ku ɖe nuwuɣia ŋu la, míakpɔe be susu le eme. Yehowa Ðasefowo ka ɖe edzi be Yesu dze fiaɖuɖu gɔme abe Mawu Fiaɖuƒea ƒe Fia le ƒe 1914 me, eye ŋkeke mamlɛawo hã dze egɔme le ƒe ma ke me. *\nKeli: Mele agbagba dzem be mase nu bliboa gɔme.\nSenyo: Mese egɔme na wò. Abe ale is megblɔe na wò va yi enea, exɔ ɣeyiɣi geɖe hafi nye ŋutɔ hã mete ŋu se nu bliboa gɔme nyuie. Gake meka ɖe edzi be, míaƒe dzeɖoɖoa kpe ɖe ŋuwò nèkpɔe be togbɔ be womeyɔ ƒe 1914 le Biblia me tẽe o hã la, Ŋɔŋlɔawo dzie Yehowa Ðasefowo tu nu si dzi woxɔ se tso ƒe ma ŋu la ɖo.\nKeli: Nyateƒee, esia wɔa nuku nam ŋutɔ—mietsɔa ŋɔŋlɔawo ɖoa kpe nya sia nya si miegblɔna la dzi godoo. Menye miawo ŋutɔwo ƒe susuwoe miegblɔna o. Gake nu si ɖe fu nam koe nye ale si gbegbe nya sia gɔme sese sesẽe. Nu ka tae Mawu megblɔe na mí le Biblia me ko be ƒe 1914 mee Yesu adze dziɖuɖu gɔme le dziƒo o?\nSenyo: Biabia nyui aɖee nye ema. Keli, le nyateƒe me la, nu geɖewo ŋutɔ li siwo ŋu Ŋɔŋlɔawo meƒo nu le tẽe o. Ke nu ka tae Mawu na woŋlɔ Biblia ale gbegbe be ahiã be amewo nado vevie nu hafi ase egɔme? Ðewohĩ anyo be míaƒo nu tso nya sia ŋu ne megatrɔ va.\nKeli: Adzɔ dzi nam ŋutɔ.\nÐe Biblia ƒe nufiafia aɖewo gɔme sese sesẽna na wòa? Ðe Yehowa Ðasefowo ƒe dzixɔse alo woƒe subɔsubɔnuwɔna aɖe li si gɔme nàdi be yeasea? Ne nenemae la, àte ŋu ate ɖe Yehowa Ðasefowo dometɔ ɖeka ŋu abiae faa. Adzɔ dzi na wo be yewoadzro eme kpli wò.\n^ mm. 7 Kpɔ nyati si nye “Dzeɖoɖo Kple Aƒelika—Ɣekaɣie Mawu Fiaɖuƒea Dze Dziɖuɖu Gɔme?—Akpa 1” le October 1, 2014, ƒe Gbetakpɔxɔ me.\n^ mm. 9 Kpɔ Daniel 4:20-22.\n^ mm. 22 Kpɔ Nyaɖeɖefia 12:6, 14.\n^ mm. 24 Kpɔ Xezekiel 4:6; 4 Mose 14:34.\n^ mm. 24 Kpɔ aɖaka si nye “Drɔ̃e Si Nebukadnezar Ku Tso Ati Gã La Ŋu.”\n^ mm. 28 Nyaɖeɖefia 6:4.\n^ mm. 30 Kpɔ agbalẽ si nye Nuka Tututue Nye Biblia ƒe Nufiafia? ƒe ta 9 lia. Yehowa Ðasefowoe tae.\nƉoe Ɖe Amewo Ɖoe Ɖe Amewo Ɣekaɣie Mawu Fiaɖuƒea Dze Dziɖuɖu Gɔme? (Akpa 2)


1 Mose 47 | Biblia Le Internet Dzi | Xexe Yeye Gɔmeɖeɖe\nYakob yi Farao gbɔ (1-12)\nYosef wɔ eƒe dɔwo le nunya me (13-26)\nIsrael va tsi Gosen (27-31)\n47 Eya ta Yosef yi ɖagblɔ na Farao+ be: “Fofonye kple nɔvinyewo tso Kanaan-nyigba dzi va kple woƒe alẽhawo kple nyihawo kpakple nu siwo katã le wo si, eye wole Gosen-nyigba+ dzi.” 2 Ekplɔ nɔviaŋutsu atɔ̃ ɖe asi, eye wòɖe wo fia Farao.+ 3 Eye Farao bia nɔviawo be: “Dɔ ka wɔlawo mienye?” Eye woɖo eŋu na Farao be: “Alẽkplɔlawoe wò dɔlawo nye, mía kple mía tɔgbuiwo siaa.”+ 4 Wogblɔ na Farao be: “Míeva be míanye amedzro le anyigba la dzi,+ elabena gbeɖuƒe aɖeke megali na wò dɔlawo ƒe lãhawo o, elabena dɔtoto la nu sẽ le Kanaan-nyigba+ dzi. Eya ta míeɖe kuku, na wò dɔlawo nanɔ Gosen-nyigba+ dzi.” 5 Eye Farao gblɔ na Yosef be: “Fofowò kple nɔviwòwo va gbɔwò le afi sia. 6 Egipte-nyigba la le asiwò me. Na fofowò kple nɔviwòwo nanɔ anyigba la ƒe teƒe nyuitɔ.+ Na woanɔ Gosen-nyigba dzi, eye ne èkpɔ ŋutsu zazɛ̃ aɖewo le wo dome la, ɖo wo be woakpɔ nye lãhawo dzi.” 7 Emegbe Yosef kplɔ fofoa Yakob vɛ heɖee fia Farao, eye Yakob yra Farao. 8 Eye Farao bia Yakob be: “Ƒe nenie nèxɔ?” 9 Yakob gblɔ na Farao be: “Mexɔ ƒe alafa ɖeka blaetɔ̃, eye ƒe siawoe metsɔ nɔ tsatsam.* Nye agbenɔƒewo le ʋɛe, eye mekpe hiã geɖe le wo me,+ eye womede tɔgbuinyewo ƒe agbenɔƒe siwo wotsɔ tsae* la nu o.”+ 10 Esia megbe la, Yakob yra Farao, eye wòdzo le egbɔ. 11 Ale Yosef na fofoa kple nɔviawo va nɔ Egipte-nyigba dzi, eye wòna wonɔ anyigba la ƒe teƒe nyuitɔ, le Ramses,+ abe ale si tututu Farao de see ene. 12 Eye Yosef naa nuɖuɖu* fofoa kple nɔviawo kpakple fofoa ƒemetɔwo katã, le wo viwo ƒe xexlẽme nu. 13 Ke nuɖuɖu aɖeke mele anyigba blibo la katã dzi o, elabena dɔtoto la nu sẽ ŋutɔ, eye nu te Egipte-nyigba kple Kanaan-nyigba dzi nɔlawo ŋu le dɔtoto la ta.+ 14 Eye Yosef nɔa ga siwo katã Egipte-nyigba kple Kanaan-nyigba dzi tɔwo tsɔ nɔa nuɖuɖuwo ƒlem la nu ƒom ƒu,+ eye Yosef tsɔa ga la vaa Farao ƒe me. 15 Le ɣeyiɣi aɖe megbe la, ga siwo katã le Egipte-nyigba kple Kanaan-nyigba dzi la vɔ, eye Egiptetɔwo katã vaa Yosef gbɔ va gblɔna be: “Na nuɖuɖu mí! Nu ka tae míaku le ŋkuwòme le esi ga vɔ le mía si ta?” 16 Yosef gblɔ be: “Ne ga vɔ le mia si la, ekema mikplɔ miaƒe lãhawo vɛ, ne mana nuɖuɖu mi ɖe miaƒe lãhawo teƒe.” 17 Eye wokplɔa woƒe lãhawo vanɛ na Yosef, eye Yosef naa nuɖuɖu wo ɖe woƒe sɔwo kple alẽhawo kple nyihawo kpakple tedziwo teƒe, eye wòxɔ woƒe lãhawo katã hena nuɖuɖu wo ɖe eteƒe le ƒe ma me. 18 Esi ƒe ma va wu enu la, wova egbɔ le ƒe si kplɔe ɖo me va gblɔ be: “Míele nya sia ɣla ge ɖe mía aƒetɔ o, nya lae nye be míetsɔ míaƒe ga kple míaƒe aƒemelãwo katã na mía aƒetɔ xoxo. Naneke megakpɔtɔ le mía si míatsɔ ana mía aƒetɔ o, negbe míawo ŋutɔwo kple míaƒe anyigbawo ko. 19 Nu ka ta míaku le ŋkuwòme, eye míaƒe anyigbawo naɖi gbɔlo? Ƒle míawo kple míaƒe anyigbawo ɖe nuɖuɖu teƒe, eye míawo ŋutɔwo míazu kluviwo na Farao, eye míaƒe anyigbawo nazu etɔ. Na nuku mí, ne míanɔ agbe, eye míagaku, ne míaƒe anyigbawo nagaɖi gbɔlo o.” 20 Ale Yosef ƒle Egiptetɔwo ƒe anyigbawo katã na Farao, elabena Egiptetɔ ɖe sia ɖe dzra eƒe anyigba le esi dɔtoto la nu sẽ ŋutɔ ta; eye anyigba la katã va zu Farao tɔ. 21 Ke ena ameawo ʋu tso Egipte nutoawo ƒe go ɖe sia ɖe me yi dugãwo me.+ 22 Negbe nunɔlawo ƒe anyigbawo koe meƒle o,+ elabena Farao gbɔe nunɔlawo xɔa nuɖuɖu tso. Esia tae womedzra woƒe anyigba o. 23 Eye Yosef gblɔ na ameawo be: “Kpɔ ɖa, meƒle mia kple miaƒe anyigbawo na Farao egbe. Kpɔ ɖa, mixɔ nuku ne miaƒã ɖe anyigba la dzi. 24 Ne nukuawo wɔ la, ekema miatsɔ eƒe me mama atɔ̃ ƒe ɖeka ana Farao,+ ke akpa ene nanye mia tɔ, miaƒã eƒe ɖe ɖe agble me, eye ɖe nanye nuɖuɖu na mia kple miaƒe aƒemetɔwo kpakple mia viwo.” 25 Eya ta wogblɔ be: “Èkpɔ míaƒe agbe ta.+ Mía aƒetɔ neve mía nu ko, eye míazu Farao ƒe kluviwo.”+ 26 Eya ta Yosef na wòzu se va se ɖe egbe sia be Farao naxɔ agblemenuwo ƒe me mama atɔ̃ ƒe ɖeka le Egipte-nyigba la dzi. Negbe nunɔlawo ƒe anyigbawo koe mezu Farao tɔ o.+ 27 Israel-viwo nɔ Gosen+ le Egipte-nyigba dzi; wotsi afi ma, eye wodzi heva sɔ gbɔ ŋutɔ.+ 28 Ke Yakob nɔ Egipte-nyigba la dzi ƒe wuiadre, eye Yakob ƒe agbenɔƒewo va le ƒe alafa ɖeka blaene vɔ adre.+ 29 Esi Israel kpɔ be yeƒe kuɣi nɔ ɖoɖom la,+ eyɔ via Yosef, eye wògblɔ nɛ be: “Ne ève nunye la, ekema meɖe kuku, tsɔ wò asi de nye ata te nàka atam nam be yeave nunye ahawɔ nuteƒe nam. Meɖe kuku, mègaɖim ɖe Egipte o.+ 30 Ne meku la, ekema nàkɔm adzoe le Egipte aɖaɖi ɖe tɔgbuinyewo ɖiƒe.”+ Eye wòɖo eŋu be: “Mawɔe abe ale si tututu nègblɔe ene.” 31 Eye wògblɔ be: “Ka atam nam.” Ale wòka atam nɛ.+ Eye Israel tsyɔ mo anyi ɖe abati la ƒe tade.+\n^ Alo, “nɔ teƒeteƒewo,” “nye amedzro.”\n^ Egɔmeɖeɖe tẽe, “abolo.”


Hiob 1 - Holy Bible [Ewe Bible 1913] - (Hio 1)\nŊutsua ɖe nɔ Uz-nyigba dzi, si ŋkɔ nye Hiob. Ŋutsu sia nye ame maɖifɔ, ame dzɔdzɔe kple mawuvɔ̃la, eye wòtsri nu vɔ̃ɖi.\nWodzi ŋutsuvi adre kple nyɔnuvi eta ne.\nEƒe lãwo le ale akpe adre, kposɔ akpe etɔ̃, nyi eveve teƒe alafa atɔ̃ kple tedzinɔ alafa atɔ̃ kpakple dɔla geɖewo fũ. Eye ŋutsu sia ɖo kpo ɖe ɣedzeƒeviwo katã dzi.\nEye viaŋutsuwo tua aglo ɖe woƒe aƒewo me, wo dome ɖesiaɖe le ŋkeke, si dze edzi la dzi, eye wodɔa ame da woɖakpea wo nɔvinyɔnu etɔ̃awo, be woaɖu nu, eye woana nu kple yewo.\nEye ne aglotuɣiawo trɔ va kpe la, Hiob dɔa ame da woɖakɔa wo ŋu. Efɔna ŋdi kanya, eye wòsa numevɔ ɖe wo katã ƒe xexlẽme nu; elabena Hiob gblɔ be: Misela vinyewo wɔ nuvɔ̃, eye wofe Mawu ɖe aga le woƒe dziwo me hĩ. Alea Hiob wona ɣesiaɣi.\nTete Yehowa bia Satana be: Afika nètso? Satana ɖo ŋu na Yehowa gblɔ bena: Metso tsatsa ge le anyigba dzi kple tsa ɖi ge le edzi.\nYehowa gblɔ na Satana be: Elé ŋku ɖe nye dɔla Hiob ŋua? Elabena enye ame maɖifɔ, ame dzɔdzɔe kple mawuvɔ̃la, eye wòtsri nu vɔ̃ɖi, eye amea ɖeke mede enu le anyigba dzi ti.\nTete Satana ɖo ŋu na Yehowa gblɔ bena: Dzodzroe Hiob vɔ̃a Mawua?\nƉe menye wòe tɔ kpɔ ɖe eya ŋutɔ kple eƒe nuwo katã ŋu godoo oa? Eyra eƒe aƒe kpakple eƒe asinudɔwɔwɔwo, eye eƒe lãhawo gbagba ɖe anyigba dzi.\nKe do asi da, ne nade asi nusiwo katã le esi la ŋu kpɔ, be magbe wò nya ɖe ŋkuwo me keŋ oa?\nYehowa gblɔ na Satana be: Kpɔ ɖa, eƒe nuwo katã le asiwò me, ɖeko megade asi eya ŋutɔ ŋu o. Tete Satana dzo le Yehowa ŋku me.\nEye wòva me gbe ɖeka be, esi viaŋutsuwo kple vianyɔnuwo le nu ɖum, eye wole wein nom le wo nɔvi xoxoetɔ ƒe me la,\ntete ame dɔdɔa de va Hiob gbɔ gblɔ bena: Nyiawo le agble ŋlɔm, eye ledzinɔawo le gbe ɖum le wo xa,\nkasia Sabatɔwo va dze wo dzi, wole wo, eye wowu dɔlaawo kple yi, eye nye ɖeka koe kpɔtɔ, be mava gblɔe na wò.\nEsi amesia gale nuƒoƒo dzi la, ame bubu va gblɔ bena: Mawu ƒe dzo ge tso dziƒo dze alẽawo kple dɔlaawo dzi hefiã wo, eye nye ɖeka koe kpɔtɔ, be meva gblɔe na wò.\nEsi mekpɔ ɖe nu le eme o le ame bubu va gblɔ bena: Kalɖeatɔwo dze aʋalɔgo etɔ̃ va dze kposɔawo dzi, wole wo, eye wowu ɖɔlaawo kple yi, eye nye ɖeka koe kpɔtɔ, be mava gblɔe na wò.\nEsi amesia gale nuƒoƒo dzi le ame bubu va gblɔ bena: Esi viwòŋutsuwo kple viwònyɔnuwo le nu ɖum, eye wole wein nom le wo nɔvi xoxoetɔ ƒe me la,\nkpɔ ɖa, ya ʋuɖua ɖe tso gbe dzi va lɔ xɔ la ƒe dzogoe eneawo ɖe eme wòmũ dze ɖekakpuiawo dzi woku, eye nye ɖeka koe kpɔtɔ, be meva gblɔe na wò.\nTete Hiob tso hedze eƒe awu, elũ eƒe ta, eye wòde ta agu hedo gbe ɖa\ngblɔ bena: Amama mele tso ɖanye ƒe ɖɔ me, eye ama ma manɔ agayi Yehowae na, Yehowae gaxɔe, woakafu Yehowa ŋkɔ!\nLe nusiawo katã me la Hiob mewɔ nuvɔ̃ o, eye mebu vɔ̃a ɖeke ɖe Mawu ŋu o.


Yesu Fia Nikodemo Nu Si ‘Gbugbɔgadzi’ Fia | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYesu Fia Nu Nikodemo\nYESU ÐO DZE KPLE NIKODEMO\nNU SI WÒFIA BE ‘WOAGBUGBƆ AME ADZI’\nEsime Yesu nɔ Yerusalem hena ƒe 30 K.Ŋ. ƒe Ŋutitotoŋkekenyuia ɖuɖu la, ewɔ dzesiwo, alo nukunu gãwo. Esia wɔe be ame geɖe xɔ edzi se. Dzesiawo wɔ dɔ ɖe Farisitɔ Nikodemo, si nye Yudatɔwo ƒe ʋɔnudrɔ̃ƒegã si woyɔna be Sanhedrin me tɔ la hã dzi. Esi wòdi be yeanya nu geɖe ta la, eyi Yesu gbɔ le zã me, ɖewohĩ le esi wònɔ vɔvɔ̃m be ne wokpɔ ye la, agblẽ nu le bubu si le ye ŋu le Yudatɔwo ƒe ŋgɔnɔla bubuawo gbɔ ta.\nNikodemo gblɔ be: “Rabi, míenya be nufialae nènye, eye ètso Mawu gbɔ va; elabena ame aɖeke mate ŋu awɔ dzesi siwo nèwɔna o, negbe ɖe Mawu li kplii.” Yesu ɖo eŋu gblɔ na Nikodemo be, ele be ‘woagbugbɔ adzi’ ame hafi wòate ŋu ayi ɖe Mawu Fiaɖuƒea me.—Yohanes 3:2, 3.\nGake aleke woate ŋu agbugbɔ ame adzi? Nikodemo bia be: “Mate ŋu agbugbɔ ayi dadaa ƒe dɔ me be woagadzii zi evelia o ɖe?”—Yohanes 3:4.\nAo, menye emae gbugbɔgadzi fia o. Yesu ɖe eme be: “Ne wometsɔ tsi kple gbɔgbɔ dzi ame o la, mate ŋu age ɖe Mawu Fiaɖuƒe la me o.” (Yohanes 3:5) Wonyrɔ Yesu ɖe tsi me eye gbɔgbɔ kɔkɔe ɖi ɖe edzi. To mɔ sia dzi la, wotsɔ “tsi kple gbɔgbɔ” dzii. Ɣemaɣi la, gbe aɖe ɖi tso dziƒo be: “Ame siae nye Vinye si gbɔ nyemelɔ̃a nu le o, si ƒe nu dzea ŋunye.” (Mateo 3:16, 17) Mawu to mɔ sia dzi ɖe gbeƒãe be yedzi Yesu wònye gbɔgbɔmevi si si Dziƒofiaɖuƒea me yiyi ƒe mɔkpɔkpɔ le. Woava kɔ gbɔgbɔ kɔkɔea ɖe nyɔnyrɔxɔla bubuwo dzi emegbe le ƒe 33 K.Ŋ. ƒe Pentekoste ŋkekea dzi, eye to esia dzi la, woagbugbɔ woawo hã adzi woanye Mawu ƒe gbɔgbɔmeviwo.—Dɔwɔwɔwo 2:1-4.\nEnɔ sesẽm na Nikodemo be wòase nu si Yesu nɔ efiam tso Fiaɖuƒea ŋu la gɔme. Eya ta Yesu gblɔ nya bubuwo tso akpa vevi si wòawɔ esime wònye Mawu ƒe Vi si va abe amegbetɔ ene la ŋu nɛ. Yesu gblɔ be: “Abe ale si Mose kɔ da la ɖe dzi le gbea dzi ene la, nenema kee woakɔ Amegbetɔvi la hã ɖe dzii, ale be ame sia ame si xɔa edzi sena la nakpɔ agbe mavɔ.”—Yohanes 3:14, 15.\nƑe geɖe do ŋgɔ la, ehiã be Israel-vi siwo da vɔ̃ɖiwo ɖu la nakpɔ akɔblida la hafi atsi agbe. (4 Mose 21:9) Nenema kee wòhiã be amegbetɔwo katã naxɔ Mawu ƒe Vi la dzi ase be woaɖe wo tso ku ƒe nɔnɔme si me wole la me ne woakpɔ agbe mavɔ. Yesu te gbe ɖe ale si esia ɖe lɔlɔ̃ si gbegbe le Yehowa si fia la dzi esi wògblɔ kpee na Nikodemo be: “Mawu lɔ̃ xexea ale gbegbe be wòtsɔ eƒe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.” (Yohanes 3:16) Eya ta esi Yesu dze eƒe subɔsubɔdɔa gɔme le Yerusalem afi sia ɣleti ade pɛ ko megbe la, ena wòdze ƒãa be yee nye ame si dzi amegbetɔƒomea ato akpɔ ɖeɖe.\nYesu gblɔ na Nikodemo be: “Mawu medɔ Via ɖo ɖe xexea me be wòadrɔ̃ ʋɔnu xexea o.” Esia fia be medɔe be wòava drɔ̃ ʋɔnu ameƒomea be wodze na tsɔtsrɔ̃ o. Ke boŋ abe ale si Yesu gblɔe ene la, ɖe wodɔe ɖa “be woaɖe xexea to edzi.”—Yohanes 3:17.\nVɔvɔ̃e na Nikodemo va Yesu gbɔ le zã me. Eya ta eɖe dzesi be Yesu ƒo dze si wòɖo kplii la ta kple nya siawo be: “Ke nu si ta wole ʋɔnu drɔ̃m ɖo lae nye esi: kekeli la * va xexea me, ke amewo lɔ̃ viviti la wu kekeli la, elabena woƒe dɔwɔwɔwo vɔ̃ɖi. Elabena ame si wɔa nu gbegblẽwo la léa fu kekeli la, eye mevaa kekeli la gbɔ o, be woagaklo nu le eƒe dɔwɔwɔwo dzi o. Ke ame si wɔa nu nyui la vaa kekeli la gbɔ, ne eƒe dɔwɔwɔwo nadze ƒãa be wowɔ ɖeka kple Mawu ƒe lɔlɔ̃nu.”—Yohanes 3:19-21.\nEkpo ɖe Farisitɔ Nikodemo, si nye nufiala le Israel la gbɔ azɔ be wòade ŋugble le nu si wòse fifia tso akpa si Yesu awɔ be Mawu ƒe tameɖoɖo nava eme la ŋu.\n^ mm. 8 Yesu to eƒe agbenɔnɔ kple nufiafia dzi ɖee fia be yee nye kekeli la.\nNu kae ʋã Nikodemo wòyi Yesu gbɔ, eye nu ka tae wòyi le zã me?\nNu kae wòfia be ‘woagbugbɔ ame adzi’?\nGɔmesese ka nue Yesu gblɔ le be yemeva be ‘yeadrɔ̃ ʋɔnu xexea’ o?


Ðe nèle nu xam le wò ƒometɔ aɖe ƒe ku ta? Ne nenemae la, nu kae akpe ɖe ŋuwò nànɔ te ɖe enu? De ŋugble tso ale si Biblia kpe ɖe sɔhɛ etɔ̃ aɖewo ŋu wote ŋu nɔ te ɖe kuxi ma nu la ŋu kpɔ.\nNU SI ME DAMI TO\nGbã la, ɖeko wòwɔ abe ta koe nɔ papa ɖum ene. Gake esi papa ƒe vevesesea dzi ɖe edzi la, nɔnye yɔ dɔnɔkɔʋu. Megaɖoa ŋku ale si dɔnɔgbɔkpɔlawo kɔe dzoe la dzi kokoko. Nyemenya be emae anye zi mamlɛtɔ si makpɔe o. Le ŋkeke etɔ̃ megbe la, ʋukametetedɔ wu papa. Ƒe ade koe mexɔ ɣemaɣi.\nMegabua fɔ ɖokuinye le papa ƒe ku ta. Megaɖoa ŋku ale si dɔnɔgbɔkpɔlawo kɔe dzoe la dzi eye mebiaa ɖokuinye be: ‘Nu ka tae metɔ ɖi ko nɔ wo kpɔm? Nu ka tae nyemewɔ naneke tso eŋu o?’ Ne mekpɔ ame tsitsi siwo nye dɔnɔwo la, mesusuna be, ‘Nu ka tae woawo le agbe eye papa ya ku?’ Esi ɣeyiɣiawo va nɔ yiyim la, nɔnye kpe ɖe ŋunye mete ŋu ƒo nu tso nye seselelãmewo ŋu. Esi míenye Yehowa Ðasefowo taa, míaƒe hamea me tɔwo na kpekpeɖeŋu geɖe mí.\nAme aɖewo susuna be ne afɔku aɖe dzɔ la, woate ŋu axa nu sẽe ko wòafa na ame, gake menɔ alea le gonyeme o. Nyemexa nu boo o va se ɖe nye ƒewuiwo me hafi.\nAɖaŋu si maɖo na sɔhɛ siwo dzila aɖe ku na ye nye be, “Gblɔ nu si me tom nèle la na ame aɖe. Ne ègblɔ nu siwo me tom nèle na ame aɖe kaba la, ate ŋu aɖe vi na wò.”\nNyateƒee, esesẽ nam be fofonye mele agbe hafi meɖo ɣeyiɣi vevi siawo me le nye agbe me o. Gake ŋugbe si Biblia do le Nyaɖeɖefia 21:4 si gblɔ be eteƒe madidi o Mawu “atutu aɖatsi sia aɖatsi ɖa le [míaƒe] ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o” la faa akɔ nam.\nNU SI ME DERRICK TO\nNu vevi aɖewo siwo dzi meɖoa ŋkui le fofonye ŋue nye ale si nye kplii míedea tɔƒo kple ale si míeva tsia towo dzi dɔna. Toawo dzi nɔnɔ doa dzidzɔ nɛ.\nDzidɔ nɔ fu ɖem na fofonye; meɖo ŋku edzi be meva srãe kpɔ le kɔdzi zi ɖeka eve aɖewo le nye ɖevime. Gake nyemenya be eƒe dɔa sesẽ nenema gbegbe o. Dzidɔa wu fofonye esi mexɔ ƒe asieke.\nEsi wòku la, avifafa dzi koe menɔ. Ðeko helehele tsi akɔ nam eye nyemedi be maƒo nu na ame aɖeke o. Nyemese le ɖokuinye me alea kpɔ o eye naneke wɔwɔ megadzroam o. Sɔhɛwo ƒe habɔbɔ si me menɔ le sɔleme la me tɔwo fa akɔ nam le gɔmedzedzea me gake wova dzudzɔ. Nya siwo wogblɔna ƒe ɖewoe nye, “Fofowò ƒe ɣeyiɣie de” alo “Mawue yɔe” alo “Fifia ele dziƒo.” Nya mawo mena nye dzi dze eme o, gake nyemenya naneke tso nu si Biblia fia tso nya mawo ŋu o.\nEmegbe Yehowa Ðasefowo va nɔ Biblia srɔ̃m kple nɔnye eye nye kple fonye hã míeva te nua sɔsrɔ̃. Míesrɔ̃ nu tso nɔnɔme si me ame kukuwo le kple tsitretsitsi ƒe ŋugbe si Mawu do si faa akɔ na ame la ŋu. (Yohanes 5:28, 29) Gake mawunyakpukpui si kpe ɖe ŋunye wue nye Yesaya 41:10, afi si Mawu gblɔ le be: “Mègavɔ̃ o, elabena meli kpli wò. Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò.” Enyanya be Yehowa li kplim la fa akɔ nam ŋutɔ ɣemaɣi eye egafaa akɔ nam fifia.\nNU SI ME JEANNIE TO\nKansa wu nɔnye esi mexɔ ƒe adre. Ðeko wònɔ abe drɔ̃e kum menɔ gbe ma gbe ene. Meɖo ŋku edzi be eku le aƒe me eye tɔgbuinye kple mamanye nɔ anyi hafi wòku. Eye ame sia ame nɔ anyi kpoo. Meɖo ŋku edzi hã be koklozi tɔtɔe míeɖu fiẽ ma. Mese le ɖokuinye me be evɔ nam.\nMesusui ɣemaɣi kple ƒe aɖewo megbe be, ele be manɔ te sesĩe le nɔvinyenyɔnuvia ta. Eya ta nyemekɔa nu le nye seselelãmewo dzi o. Nenema ko megawɔnɛ va se ɖe egbe, nyemeƒoa nu tso nu siwo doa vevesese nam la ŋu o, evɔ menya be esia medea ame ƒe lãmesẽ dzi o.\nMeɖo ŋku ale si Yehowa Ðasefowo ƒe hame si le míaƒe nutoa me ɖee fia be yewolɔ̃ mí eye wokpe ɖe mía ŋu la dzi. Togbɔ be míedze kpekpeawo dede le Fiaɖuƒe Akpata me medidi o hã, mía nɔvi siwo le hamea me kpe ɖe mía ŋu abe ɖe wodze si mí ƒe gbogbowo ene. Papa meɖa fiẽnu o hena ƒe ɖeka sɔŋ elabena ame aɖe tsɔa nuɖuɖu vanɛ na mí fiẽ sia fiẽ.\nMawunyakpukpui aɖe si dzi meɖoa ŋkui ye nye Psalmo 25:16, 17. Hakpalaa ƒo koko na Mawu le afi ma be: “Trɔ ɖe ŋunye, ne nàve nunye, elabena metsi akogo, eye metsi asi. Nye dzimexaxawo dzi ɖe edzi; ɖem tso nye xaxawo me.” Efaa akɔ nam be manyae be ne èlé blanui la, ame aɖe li akpe ɖe ŋuwò. Mawu akpe ɖe ŋuwò. Biblia ƒe kpekpeɖeŋu wɔe be nyemena ta o eye mena nye susu le nu nyuiwo abe tsitretsitsi mɔkpɔkpɔ si ŋu Biblia ƒo nu tsoe si faa akɔ na ame ene la ŋu. Mɔkpɔkpɔ le asinye be magakpɔ nɔnye ake eye mava nya nu geɖe tso nɔnye si le lãmesẽ blibo me la ŋu le paradiso me le anyigba dzi.—2 Petro 3:13.\nNe èdi be yeanya nu geɖe wu tso Biblia me gbedeasi si faa akɔ na ame siwo le nu xam ŋu la, ekema wɔ agbalẽ si nye “Ne Wò Lɔlɔ̃tɔ aɖe Ku” ƒe kɔpi le internet dzi. Ʋu www.jw.org/ee eye àkpɔe le AGBALẼWO > AGBALẼWO KPLE AGBALẼ GBADZAWO.


Ðe ‘Nèléa Nunya Vavãtɔ Me Ðe Asi’ Sesĩea?—Lododowo 3:21\nGBE BUBU Acholi Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nŊUTINYA aɖe gblɔ tso ŋutsuvi aɖe si nɔ kɔƒe totroe aɖe me ŋu be eda ahe. Ame siwo nɔ kɔƒea me ɖua fewu le eŋu, elabe wosusu be eƒe tagbɔ ku. Eye woɖea alɔme le eŋu le amedzro siwo vaa kɔƒea me la ŋkume. Wotsɔa gaku eve, klosalogaku gã kple sikagaku sue si xɔ asi wu klosalogakua zi gbɔ zi eve sɔŋ fianɛ. Wogblɔna nɛ be, “Tia esi nèdi, ne nàtsɔe.” Ðevia tsɔa klosalogaku la heƒua du dzona.\nGbe ɖeka, amedzro aɖe biae be, “Ðe mènya be sikagaku la xɔ asi wu klosalogakua zi gbɔ zi eve sɔŋ oa?” Ðevia ko alɔgbɔnu heɖo eŋu nɛ be, “Ɛ̃, menya.” Eye amedzroa gabiae be, “Ke nu ka tae nètsɔa klosalogakua? Ne ètsɔ sikagaku ɖekaa, àkpɔ klosalogakua ƒe teƒe eve!” Ðevia gaɖo eŋu be, “Gake ne metsɔ sikagakua, amewo magafe fefe sia kplim o. Ènya klosalogaku si gbegbe mekpɔa?” Ðevi si le ŋutinya sia me la ɖe nɔnɔme nyui aɖe si ate ŋu aɖe vi na ame tsitsiwo hã fia—eyae nye nunya vavãtɔ.\nBiblia gblɔ be: “Lé nunya vavãtɔ me ɖe asi eye nàdzɔ tamebubuŋutete ŋu. Ekema àlé wò mɔ atsɔ dedie, eye wò afɔ makli nu gbeɖe o.” (Lod. 3:21, 23) Eya ta ne míenya nu si “nunya vavãtɔ” nye kple ale si míawɔ eŋu dɔ la, enana míenɔa dedie. Eye wòkpena ɖe mía ŋu be míaƒe “afɔ” nali ke ale be míagadze afɔku le gbɔgbɔ me o.\nNU KAE NYE NUNYA VAVÃTƆ?\nNunya vavãtɔ to vovo na sidzedze kple gɔmesese. Ame si si sidzedze le la xɔa nyatakaka geɖe tso nu siwo wòsrɔ̃ alo xlẽ la me. Ame si si gɔmesese le la kpɔa ale si nyatakaka vovovo siwo wòxɔ la de nu wo nɔewo me. Ame si si nunya le la tea ŋu wɔa sidzedze kple gɔmesese siaa ŋu dɔ le mɔ si aɖe vi nu.\nLe kpɔɖeŋu me, ame aɖe ate ŋu axlẽ Nuka Tututue Nye Biblia ƒe Nufiafia? gbalẽa le ɣeyiɣi kpui aɖe me ahase emenyawo gɔme. Eye ne wole Biblia srɔ̃m kplii la, aɖo nya ŋu pɛpɛpɛ. Ðewohĩ adze kpekpeawo dede gɔme ahanɔ nya ŋu ɖom nyuie gɔ̃ hã. Nu siawo katã ate ŋu anye dzesi be amea le ŋgɔ yim, gake ɖe wòfia kokoko be edze nunya? Mefia nenema kokoko o. Ðewohĩ eƒe tagbɔ ye ɖa. Gake ne etsɔa nyateƒe si wòsrɔ̃ la dea dɔwɔwɔ me eye wòwɔa sidzedze kple gɔmesese ŋu dɔ le mɔ nyuitɔ nu la, ke ele nu wɔm le nunya me. Azɔ hã, ne ebua nuwo ŋu nyuie, si wɔnɛ be eƒe nyametsotsowo kpɔa dzidzedze la, ke edze ƒãa be ele nunya vavãtɔ ŋu dɔ wɔm.\nKpɔɖeŋu aɖe si Yesu wɔ ku ɖe ŋutsu eve siwo tu xɔ ŋu la dze le Mateo 7:24-27. Egblɔ tso wo dometɔ ɖeka ŋu be ‘edze aɖaŋu.’ Esi wònye be ŋutsu sia bu nu siwo ate ŋu adzɔ emegbe ŋu ta la, etu eƒe xɔa ɖe agakpe dzi. Ebu nuwo ŋu yi ŋgɔ eye wòwɔ nu le mɔ nyuitɔ nu. Mebui be xɔtutu ɖe ke dzi atsɔ na ye wu eye maxɔ asi fũu hã o. Ke boŋ nunyatɔe la, ebu nyametsotso siwo wòawɔ fifia me tsonuwo ŋu yi ŋgɔ ʋĩi. Eya ta, esi ya ƒo va lɔ eƒe xɔ la, xɔa memu o, ke boŋ enɔ dedie. Fifia nyabiasea ye nye be, Nu kae míawɔ be nunya vavãtɔ nasu mía si, eye aleke míate ŋu alé nɔnɔme nyui sia me ɖe asi?\nNU KAE MAWƆ BE NUNYA VAVÃTƆ NASU ASINYE?\nGbã la, de dzesii be Mika 6:9 gblɔ be: “Ame si si nunya vavãtɔ le la avɔ̃ [Mawu ƒe] ŋkɔ.” Yehowa ƒe ŋkɔa vɔvɔ̃ bia be woade bubu eyama ŋu. Efia be míade bubu gã eŋu le ame si wònye ta, eye míawɔ eƒe dzidzenuwo hã dzi. Hafi nàte ŋu ade bubu ame aɖe ŋu la, ele be nànya ale si wòbua nuwo ŋui. Ekema àte ŋu aka ɖe amea dzi, asrɔ̃ nu tso egbɔ be nàkpɔ dzidzedze abe eya ke ene. Ne míetsia dzi vevie ɖe ale si míaƒe nuwɔnawo akpɔ ŋusẽ ɖe ƒomedodo si le mía kple Yehowa dome dzi le etsɔme ŋu eye míetua míaƒe nyametsotsowo ɖe eƒe dzidzenuwo dzi la, ke nunya vavãtɔ le mía si sum.\nEvelia, Lododowo 18:1 gblɔ be: “Ame sia ame si ɖea eɖokui ɖe aga la le eya ŋutɔ ƒe nudzodzrowo yome tim; etsia tre ɖe nunyawo katã ŋu.” Ne míekpɔ nyuie o la, míate ŋu aɖe mía ɖokui ɖe aga le Yehowa kple eƒe amewo ŋu. Be míaƒo asa na nɔnɔme sia la, ele be míanɔ ha dem kple ame siwo vɔ̃a Mawu ƒe ŋkɔa eye wodea bubu eƒe dzidzenuwo ŋu. Ele be míade kpekpewo le Fiaɖuƒe Akpataa me ɣesiaɣi si wòanya wɔ, ale be míabɔ ha kple Kristo hamea edziedzi. Ne kpekpeawo le edzi yim la, ele be míaʋu míaƒe dzi kple susu ale be nu siwo srɔ̃m míele la naɖo míaƒe dzi gbɔ.\nTsɔ kpe ɖe esia ŋu la, ne míegblɔ míaƒe dzimenyawo na Yehowa le gbedodoɖa me la, ana míate ɖe eŋu geɖe wu. (Lod. 3:5, 6) Ne míeʋu míaƒe dzi kple susu me esime míele Biblia kple agbalẽ siwo Yehowa ƒe habɔbɔa ta na mí srɔ̃m la, míakpɔ nu siwo ate ŋu ado tso míaƒe nuwɔnawo me le etsɔme la adze sii, eye míaɖe afɔ si sɔ. Azɔ hã, ele be míalɔ̃ faa axɔ nɔvi tsitsiwo ƒe aɖaŋuɖoɖowo. (Lod. 19:20) Ekema, le esi teƒe be ‘míatsi tre ɖe nunyawo katã ŋu’ la, míalé wo me ɖe asi boŋ.\nALEKE NUNYA VAVÃTƆ AÐE VI NA NYE ƑOMEA?\nNunya vavãtɔ ate ŋu akpɔ ƒomewo ta. Le kpɔɖeŋu me, Biblia xlɔ̃ nu srɔ̃nyɔnu be wòade “bubu deto” srɔ̃a ŋu. (Ef. 5:33) Nu kae srɔ̃ŋutsua awɔ be srɔ̃a nade bubu deto eŋu? Ne etsɔ akpasesẽ bia be srɔ̃a nade bubu ye ŋu la, esia maɖe vi boo o. Elabena srɔ̃a ade bubu eŋu vie ne ele egbɔ ale be tomefafa nanɔ anyi. Ke hã, ɖe esia ana srɔ̃nyɔnua nayi edzi ade bubu srɔ̃a ŋu ne mele aƒe me oa? Edze ƒãa be manɔ alea o. Ele be srɔ̃ŋutsua nabu viɖe si anɔ anyi ɣeyiɣi didi wu la ŋu. Ne ŋutsua ɖe gbɔgbɔa ƒe kutsetse fia to srɔ̃a lɔlɔ̃ me eye wòwɔa nu ɖe eŋu tufafatɔe la, esia ana srɔ̃anyɔnua hã nade bubu deto eŋu. Le nyateƒe me la, ele be srɔ̃nyɔnu Kristotɔ nade bubu srɔ̃a ŋu, eɖadze nɛ loo alo medze nɛ o.—Gal. 5:22, 23.\nBiblia gblɔ hã be ele be srɔ̃ŋutsu nalɔ̃ srɔ̃a. (Ef. 5:28, 33) Ðewohĩ, srɔ̃nyɔnu atiae be yeaɣla nya veame aɖe si wòle be srɔ̃a nanya la ɖee kple susu be ye srɔ̃ nayi edzi alɔ̃ ye. Gake ɖe esia nye nunya vavãtɔ ŋu dɔ wɔwɔa? Emegbe, ne srɔ̃ŋutsua va nya nya ɣaɣlaa ɖe, nu kae ado tso eme? Ðe wòagalɔ̃ srɔ̃a ɖe edzia? Ðe wòasesẽ nɛ boŋ. Gake ne srɔ̃nyɔnua di ɣeyiɣi si sɔ eye wògblɔ nyaa na srɔ̃a tufafatɔe la, srɔ̃aŋutsua akpɔ ŋudzedze ɖe ale si wòto nyateƒe nɛ la ŋu. Esia ana eƒe lɔlɔ̃ na srɔ̃a me nagasẽ ɖe edzi.\nAle si nèhea viwòwo egbea akpɔ ŋusẽ ɖe ale si mia kpli wo dome anɔ le etsɔme dzi\nEle be ɖeviwo naɖo to wo dzilawo eye woaxɔ Yehowa ƒe amehehe. (Ef. 6:1, 4) Ðe esia fia be dzilawo nade se gbogbo aɖewo na wo viwoa? Aƒea me sewo kple to si woahe na wo ne wowɔ nu gbegblẽ la nyanya ɖeɖe mesu o. Dzila si si nunya vavãtɔ le akpe ɖe via ŋu wòase susu si ta toɖoɖo le vevie ɖo la gɔme.\nLe kpɔɖeŋu me, tsɔe be ɖevi aɖe ƒo nu na tɔa alo nɔa amemabumabutɔe. Ne dzilaa nyra ɖe ɖevia dzi alo he to nɛ enumake kple dziku la, ate ŋu ana ŋu nakpe ɖevia alo ana wòazi kpi kpoo. Ke hã, ɖewohĩ ɖevia abi dzi, si ate ŋu ana kadodo si le woa kple edzilawo dome nagbɔdzɔ.\nDzila siwo le nunya vavãtɔ tum ɖo la abu ale si wonaa hehe wo viwo kple ale si esia akpɔ ŋusẽ ɖe ɖeviawo dzi le etsɔme la ŋu vevie. Mele be dzilaa natso ɖe ɖevia ŋu enumake le esi ɖevia ƒe nuwɔnaa do ŋukpee ta ko o. Ðewohĩ woate ŋu aɖe ɖevia ɖeɖe ɖe vovo eye woatsɔ gbe blewu axlɔ̃ nui ahaɖe eme nɛ be Yehowa di be wòade bubu edzilawo ŋu ale be wòahe viɖe mavɔwo avɛ na eya ŋutɔ. Ekema ne ɖevia ƒe nuwɔnawo ɖee fia be edea bubu edzilawo ŋu la, akpɔe adze sii be yele to ɖom Yehowa. (Ef. 6:2, 3) Ewɔwɔ alea ate ŋu aʋã ɖeviwo ƒe dzi. Ðevia akpɔe be ye dzilawo tsɔa ɖe le eme na ye vavã, eye wòayi edzi ade bubu geɖe wo ŋu. Esia aʋu mɔ na ɖevia be wòate ɖe edzilawo ŋu faa abia kpekpeɖeŋu ɣesiaɣi si wòadze ŋgɔ kuxi aɖe.\nDzila aɖewo gbea tohehe na wo viwo le esi womedina be yewoado vevesese na ɖeviawo o ta. Ke hã, nu kae adzɔ ne ɖevia va tsi? Ðe wòavɔ̃ Yehowa ahanya nunya si le Mawu ƒe dzidzenuwo me léle ɖe asi mea? Ðe wòaƒu to anyi ase Yehowa ƒe amehehea, alo ɖe wòaɖe eɖokui ɖe aga tso Yehowa gbɔa?—Lod. 13:1; 29:21.\nAtikpala bua nu si wòdi be yeakpa la ŋu do ŋgɔ. Menɔa atia kpam ko henɔa mɔ kpɔm be ava zu atikpakpɛ nyui aɖe o. Dzila siwo si nunya vavãtɔ le zãa ɣeyiɣi geɖe ɖe nusɔsrɔ̃ tso Yehowa ƒe dzidzenuwo kple ale si woawɔ wo ŋu dɔe ŋu; wotoa esia me vɔ̃a eƒe ŋkɔa. Ne womeɖea wo ɖokui ɖe aga tso Yehowa kple eƒe habɔbɔa gbɔ o la, nunya vavãtɔ asu wo si eye woazãe atsɔ atu woƒe ƒomea ɖo.\nNyametsotso siwo ate ŋu akpɔ ŋusẽ ɖe míaƒe agbe dzi dzea ŋgɔ mí gbe sia gbe. Le esi míatsi klokloklo aɖe afɔ aɖe alo atso nya me dzitsitsitɔe teƒe la, ɖe manyo wu be míatɔ sẽe abu nuwo ŋu nyuie oa? Bu nu siwo ava do tso eme le etsɔme la ŋu. Bia kpekpeɖeŋu tso Yehowa gbɔ, eye nàwɔ mawumenunya ŋu dɔ. Nuwɔwɔ alea afia be míelé nunya vavãtɔ me ɖe asi, eye esia ana agbe mí.—Lod. 3:21, 22.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2016\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2016


Psalmowo 35 - Holy Bible [Ewe Bible 1913] - (Psa 35)\nDawid tɔ. Yehowa, wɔ avu kple amesiwo le avu wɔm kplim, wɔ aʋa kple amesiwo le aʋa wɔm kplim!\nTsɔ wò akpoxɔnu ɖagbitɔ kple lolotɔ, eye tso, naxɔ nam!\nDi wò akplɔ̃, naxe mɔ na yonyemetilawo; gblɔ na nye luʋɔ be: Xɔname menye na wò!\nŊukpe kple vlododo ava amesiwo le nye luʋɔ dim la dzi, eye amesiwo le nye dzɔgbevɔ̃e bum ɖe tame la, agbugbɔ ɖe megbe, eye woƒe mo atsi dã.\nWoana abe tsro le ya nu ene, eye Yehowa ƒe dɔla atutu wo ɖa.\nWoƒe mɔ dzi nedo viviti, edzi neɖiɖi, eye Yehowa ƒe dɔla neti wo yome!\nElabena yakatsyɔ woɖo dɔ de ŋunye, eye yakatsyɔ woɖe ʋe na nya luʋɔ.\nGbegblẽ nedo ɖe edzi kpoyi; eƒe ɖɔ, si wòɖo la, neɖe eye ŋutɔ, eye nege dze gbegblẽ la me!\nKe nye luʋɔ atso aseye ɖe Yehowa ŋu, eye wòakpɔ dzidzɔ le eƒe xɔname ŋu.\nƉasefo ŋutasẽlawo tsi tre, eye wole nusi nyemenya o la biamem.\nWotsɔ vɔ̃ ɖo nyui teƒe nam, eye wodo tsyɔ̃evim.\nKe ne wole dɔ lém la, nyea metaa akpanya, metsɔa nutsitsidɔ wɔa funyafunya nye luʋɔ, eye nye gbedodoɖa ɖoa ta nye akɔme,\nabe xɔ̃nye kple nɔvinyeŋutsu wonye ene; meƒo ɖi ɖo dɔgɔ̃e le yiyim, abe amesi le fu nyim na dada ene.\nKe esi memu dze enyi la, wokpɔ dzidzɔ, eye woƒo takpli, ame ɖigbɔ, siwo nyemenya o la, kpe ta ɖe ŋunye, eye wole alɔme ɖem numaɖemee.\nApayɔlawo le alɔme ɖem, eye wole aɖukli ɖum ɖe ŋunye.\nAƒetɔ, ɣekaɣi nanɔ ekpɔm kple ŋku ava se ɖo? Ɖe nye luʋɔ tso woƒe gbegblẽ me, kple nye tenu la tso dzatavi si me!\nEkema manyɔ wò ŋkɔ le ameha gãwo me, eye makafu wò le eme geɖewo dome.\nMegana nye ketɔ aʋatsotɔwo nakpɔ dzidzɔ ɖe ŋunye o, eye amesiwo lé fum yakatsyɔ la, nate ŋku ɖem o!\nElabena womegblɔa ŋutifafanya o, eye woɖo alakpadanya ɖe anyigba dzi ame fafawo ŋu.\nWoke woƒe nu baa ɖe ŋunye le gbɔgblɔm be: Ehɛ̃, ehɛ̃, míaƒe ŋkuwo kpɔe!\nYehowa, èkpɔe, megazi kpi o; Aƒetɔ, meganɔ adzɔge tso gbɔnye o!\nMawunye kple Aƒetɔnye, nyɔ, eye nana ŋute ɖe nye ʋɔnudɔdrɔ̃ kple nye nya ŋu!\nYehowa, nye Mawu, ɖrɔ̃ ʋɔnum ɖe wò dzɔdzɔenyenye la nu, ne womagakpɔ dzidzɔ ɖe ŋunye o!\nMegana woegblɔ le woƒe dzi me be: Ehɛ̃, alea dim míele o! Megana woagblɔ be: Míemii o!\nŊu nekpe amesiwo le dzidzɔ kpɔm le nye dzɔgbevɔ̃e ŋu la, eye woƒe mo netsi dã: vlododo kple ŋukpe nenyẽ tsyɔ amesiwo le asi ƒum akɔ ɖe ŋunye la!\nAmesiwo ŋu nye dzɔdzɔenyenye dze la, atso aseye, eye woakpɔ dzidzɔ ahanɔ gbɔgblɔm ɖaa be: Yehowa, amesi ŋu eƒe dɔla ƒe ŋutifafa dze la, lolo!\nNye aɖe aƒo nu le wò dzɔdzɔenyenye ŋu, eye wòakafu wò gbesiagbe.


Luka 11 | Biblia Le Internet Dzi | Xexe Yeye Gɔmeɖeɖe (1984)\n11 Ke gbeɖeka esi wònɔ teƒe aɖe nɔ gbe dom ɖa, eye wòdzudzɔ la, eƒe nusrɔ̃lawo dometɔ aɖe gblɔ nɛ be: “Aƒetɔ, fia gbedodoɖa mí, abe ale si Yohanes hã fia eƒe nusrɔ̃lawo ene.” 2 Eya ta egblɔ na wo be: “Ne miele gbe dom ɖa la, migblɔ be, ‘Fofo, wò ŋkɔ ŋuti nakɔ. Wò fiaɖuƒe nava. 3 Na míaƒe ŋkekea ƒe abolo, si asu mía nu egbea la mí. 4 Eye tsɔ míaƒe nu vɔ̃wo ke mí, elabena mía ŋutɔwo hã míetsɔna kea ame sia ame si nyi fe le mía ŋu; eye mègakplɔ mí yi tetekpɔ me o.’” 5 Egagblɔ na wo be: “Mia dometɔ ka sie xɔlɔ̃ anɔ, eye wòayi egbɔ le zãtiƒe agblɔ nɛ be, ‘Xɔ̃nye, do abolo etɔ̃ nam, 6 elabena xɔ̃nye aɖe tso mɔ dzi va gbɔnye fifi laa, eye naneke mele asinye matsɔ aɖo ekɔme o’? 7 Eye ame ma aɖo eŋu nɛ tso xɔa me ɖa be: ‘Dzudzɔ fuɖeɖe nam. Ʋɔ la le tutu xoxo, eye vinye suewo le aba dzi kplim; nyemate ŋu afɔ atsɔ naneke ana wò o.’ 8 Mele egblɔm na mi be: Ne mefɔ tsɔ naneke nae le esi wònye exɔlɔ̃ ta o hã la, le esi wòle ebiam kutrikukutɔe ta la, afɔ godoo, eye wòatsɔ nu siwo wòhiã la anae. 9 Eya ta mele egblɔm na mi be: Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔƒoƒo dzi, eye woaʋui na mi. 10 Elabena ame sia ame, si le nu biam la, exɔnɛ; eye ame sia ame si le nu dim la, ekpɔnɛ; eye ame sia ame si le ʋɔ ƒom la, woaʋui nɛ. 11 Le nyateƒe me la, vifofo kae le mia dome, si ne via bia tɔmelãe la, ɖewohĩ wòatsɔ da anae ɖe tɔmelã teƒe? 12 Alo ne ebia koklozi hã la, wòatsɔ dziɖegbe* anae? 13 Eya ta ne mi, ame vɔ̃ɖiwo kura gɔ̃ hã, mienya ale si miana nunana nyuiwo mia viwo la, ɖe Fofo si le dziƒo la mana gbɔgbɔ kɔkɔe ame siwo bianɛ la geɖe wu oa?” 14 Emegbe enɔ gbɔgbɔ vɔ̃ maƒonu aɖe nyam nɔ go dom. Esi gbɔgbɔ vɔ̃a do go vɔ la, mumu la ƒo nu. Eye amehaawo ƒe mo wɔ yaa. 15 Gake wo dometɔ aɖewo gblɔ be: “Gbɔgbɔ vɔ̃wo ƒe fia Beelzebul dzie wòtona nyaa gbɔgbɔ vɔ̃wo.” 16 Ke ame bubuwo te dzesibiabiae tso dziƒo, be yewoatsɔ atee kpɔ. 17 Esi wònya woƒe susuwo ta la, egblɔ na wo be: “Fiaɖuƒe ɖe sia ɖe si ma ɖe eɖokui ŋu la zua aƒedo, eye aƒe si ma ɖe eɖokui ŋu la gbãna. 18 Eya ta ne Satana hã ma ɖe eɖokui ŋu ɖe, aleke eƒe fiaɖuƒe awɔ ali ke? Elabena miebe menyaa gbɔgbɔ vɔ̃wo to Beelzebul dzi. 19 Ne Beelzebul dzie metona nyaa gbɔgbɔ vɔ̃wo la, ekema ame ka dzie mia viwo ya tona nyaa wo? Le esia ta woazu miaƒe ʋɔnudrɔ̃lawo. 20 Ke ne Mawu ƒe asibide dzie metona nyaa gbɔgbɔ vɔ̃wo la, ekema Mawu fiaɖuƒe la ɖi ɖe mi nyateƒe. 21 Ne ame sesẽ aɖe kpla aʋawɔnuwo nyuie hele eƒe fiasã ŋu dzɔm la, eƒe nunɔamesiwo nɔa dedie. 22 Gake ne ame aɖe si sesẽ wui va dze edzi heɖu edzi la, etsɔa eƒe aʋawɔnu blibo si ŋu wònɔ ŋu ɖom ɖo la dzona, eye wòmaa nu siwo wòxɔ le esi la. 23 Ame si mele dzinye o la, tsia tsitre ɖe ŋunye, eye ame si meƒoa nu nu ƒu kplim o la, kakaa nu hlẽna. 24 “Ne gbɔgbɔ makɔmakɔ aɖe do go le ame aɖe me la, etsana le teƒe siwo ƒu kplakplakpla nɔa gbɔɖemeƒe dim, eye ne mekpɔ ɖeke o la, egblɔna be, ‘Matrɔ ayi nye aƒe si me medo go le la me.’ 25 Eye ne eva la, ekpɔna be wokplɔ eme heɖo atsyɔ̃ nɛ. 26 Azɔ eyina ɖakplɔa gbɔgbɔ vovovo adre bubu siwo vɔ̃ɖi wu eya ŋutɔ la kpena ɖe eɖokui ŋu, eye ne woyi ɖe eme vɔ la, wonɔa afi ma; eye ame ma ƒe nɔnɔme mlɔetɔwo va gblẽna ɖe edzi wu gbãtɔwo.” 27 Ke esi wònɔ nya siawo gblɔm la, nyɔnu aɖe si le ameha la dome kɔ gbe dzi gblɔ nɛ be: “Dzidzɔtɔe nye vidzidɔ si me nèmlɔ kple no si nèno!” 28 Gake egblɔ be: “Ao, ke boŋ: Dzidzɔtɔwoe nye ame siwo le Mawu ƒe nya la sem, eye wole edzi wɔm!” 29 Esi amehaawo nɔ ƒu ƒom la, ete gbɔgblɔ be: “Dzidzime vɔ̃ɖi aɖee dzidzime sia nye; ele dzesi dim. Gake womele dzesi aɖeke na gee o, negbe Yona ƒe dzesi la ko. 30 Elabena abe ale si ko Yona zu dzesi na Niniwetɔwo ene la, nenema kee Amegbetɔvi la hã anye dzesi na dzidzime sia. 31 Woafɔ anyiehe fianyɔnu la ɖe tsitre le ʋɔnudɔdrɔ̃ la me kpe ɖe dzidzime sia me tɔwo ŋu, eye wòabu fɔ wo; elabena etso keke anyigba la seƒe ke va be yease Salomo ƒe nunya, gake kpɔ ɖa, nane si lolo wu Salomo la le afii! 32 Niniwetɔwo afɔ le ʋɔnudɔdrɔ̃ la me kpe ɖe dzidzime sia me tɔwo ŋu, eye woabu fɔ wo; elabena wotrɔ dzi me le nya siwo Yona ɖe gbeƒãe la ta; gake kpɔ ɖa, nane si lolo wu Yona la le afii! 33 Ne ame si akaɖi la, metsɔnɛ dana ɖe ɣaɣlaƒe alo nudokusi te o, ke ɖe akaɖiti dzi boŋ, be ame siwo vana eme la nakpɔ kekeli la. 34 Wò ameti la ƒe akaɖie nye wò ŋku. Ne wò ŋku nɔa nu ɖeka ŋu la, ekema wò ameti blibo la katã me akɔ; gake ne evɔ̃ɖi la, wò ameti blibo la katã hã ado viviti. 35 Eya ta nɔ ŋudzɔ. Ðewohĩ kekeli si le mewò la nye viviti. 36 Eya ta ne wò ameti blibo la me kɔ, eye eƒe akpa aɖeke medo viviti o la, ye katã me akɔ abe ale si akaɖi ƒe keklẽ naa kekeli wòe ene.” 37 Esi wògblɔ esiawo la, Farisitɔ aɖe ɖe kuku nɛ be wòava ɖu nu kpli ye. Eya ta eyi, eye wòbɔbɔ nɔ kplɔ̃a ŋu. 38 Gake ewɔ mo yaa na Farisitɔ la be meklɔ asi* gbã do ŋgɔ na nua ɖuɖu o. 39 Gake Aƒetɔ la gblɔ nɛ be: “Mi Farisitɔwo, mieklɔa kplu kple agba ŋu, gake mia me yɔ fũu kple adzodada kpakple vɔ̃ɖinyenye. 40 Mi movitɔwo! Menye ame si wɔ eŋuti la kee wɔ eme hã oa? 41 Gake mitsɔ nu siwo le eme la na ame dahewo le nublanuikpɔkpɔ ta, eye kpɔ ɖa, nu bubuwo katã ŋu akɔ na mi! 42 Gake baba na mi Farisitɔwo, elabena mienaa ahamɛ kple ƒãglo kpakple ama bubu ƒomeviwo katã ƒe ewolia, gake mietoa dzɔdzɔenyenye kple Mawu ƒe lɔlɔ̃ ya ŋuti! Nu siawoe wòle be miawɔ, gake miagagblẽ nu bubu mawo hã ɖi o. 43 Baba na mi Farisitɔwo, elabena mielɔ̃a ŋgɔgbezikpuiwo dzi nɔnɔ le ƒuƒoƒewo kple gbedonamewo le asiwo me! 44 Baba na mi, elabena miele abe ŋkuɖodziyɔdo siwo mele dzedzem o ene, ale be amewo zɔa wo dzi, evɔ womenyana o!” 45 Eya ta ame siwo nya Sea nyuie la dometɔ ɖeka gblɔ nɛ be: “Nufiala, esi nègblɔ nya siawo la, èdzu míawo hãe.” 46 Eye wògblɔ be: “Baba na mi ame siwo nya Sea nyuie la hã, elabena miedoa agba kpekpe siwo manya tsɔ o la na amewo, gake mia ŋutɔwo mietsɔa miaƒe asibide ɖeka pɛ hã kaa agbaawo ŋu o! 47 “Baba na mi, elabena mietua nyagblɔɖilawo ƒe ŋkuɖodziyɔdowo, gake mia tɔgbuiwoe wu wo! 48 Vavãe, mienye ɖasefowo le mia tɔgbuiwo ƒe nuwɔnawo ŋu, gake mielɔ̃ ɖe wo dzi, elabena ame siawoe wu nyagblɔɖilawo, eye miawo miele kpe ɖom ɖe woƒe yɔdowo dzi. 49 Le esia ta Mawu ƒe nunya gblɔ hã be, ‘Madɔ nyagblɔɖilawo kple apostolowo ɖe wo gbɔ, eye woawu wo dometɔ aɖewo ahati wo yome, 50 ale be woabia nyagblɔɖilawo katã ƒe ʋu, si wokɔ ɖe anyi tso xexea ƒe gɔmeɖoanyiɣi, la tso dzidzime sia si me, 51 tso Abel ƒe ʋu dzi va se ɖe Zaxariya, ame si wowu ŋutasesẽtɔe le vɔsamlekpui la kple xɔ la dome la, ƒe ʋu dzi.’ Ɛ̃, mele egblɔm na mi be woabiae tso dzidzime sia si me. 52 “Baba na mi ame siwo nya Sea nyuie la, elabena mietsɔ sidzedze ƒe safui la dzoe; mia ŋutɔwo mieyi ɖe eme o, eye miexe mɔ na ame siwo le yiyim ɖe eme la hã!” 53 Esi wòdo go le afi ma la, agbalẽfialawo kple Farisitɔwo nyẽ zi ɖe edzi hele aɖe dem nu me nɛ le nya geɖewo ŋu, 54 eye wonɔ eɖiam, ale be woalée le eƒe numenya aɖe me.\n^ Alo “akekle.”\n^ Esia ku ɖe ale si woklɔa asii le woƒe kɔa nu ŋu. Kpɔ Mr 7:3.


“Ame Kae Le Yehowa Ƒe Akpa Dzi?”—2 Mose 32:26 | Nusɔsrɔ̃\nGbetakpɔxɔ—Tata Si Míesrɔ̃na | July 2018\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kenya Tokunɔgbe Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Ame Kae Le Yehowa Ƒe Akpa Dzi?”\n“Yehowa wò Mawu lae nàvɔ̃, eyae nàsubɔ, eya ŋue nàku ɖo goŋgoŋ.”—5 MOSE 10:20.\nHADZIDZI: 28, 32\nAleke wòdzɔe be Kain kple Salomo ƒe nu megava dze Yehowa ŋu o, togbɔ be wobe yewonɔ esubɔm hã?\nAleke Mose kple Aron wɔ mɔnukpɔkpɔ si ʋu ɖi na wo la ŋu dɔ tsɔ ɖee fia be yewole Yehowa ƒe akpa dzi?\nNu kae míawɔ be Yehowa ƒe nublanuikpɔkpɔ kple tsɔtsɔke naɖe vi na mí?\n1, 2. (a) Nu ka tae nunya le eme be míanɔ Yehowa ƒe akpa dzi? (b) Nu kawo me míadzro le nyati sia me?\nNUNYA le eme be míaku ɖe Yehowa ŋu goŋgoŋ. Ame aɖeke meli si ƒe ŋusẽ, nunya alo lɔlɔ̃ de mía Mawu la tɔ nu o! Mía dometɔ kae madi be yeanɔ eƒe akpa dzi o? (Ps. 96:4-6) Ke hã, Mawu subɔla aɖewo meyi edzi wɔ nuteƒe nɛ le nɔnɔme aɖewo me o, evɔ ehiã be woanɔ eƒe akpa dzi le nɔnɔme mawo me hafi.\n2 Le nyati sia me la, míadzro ame siwo be yewole Yehowa ƒe akpa dzi, evɔ le ɣeyiɣi ma ke me la, wonɔ nu siwo wòlé fui la wɔm la ƒe kpɔɖeŋu aɖewo me. Nufiame vevi siwo ate ŋu akpe ɖe mía ŋu míayi edzi awɔ nuteƒe na Yehowa la le ŋutinya siawo me na mí.\nYEHOWA DZROA MÍAƑE DZIWO ME KPƆNA\n3. Nu ka tae Yehowa xlɔ̃ nu Kain, eye nya kae wògblɔ nɛ?\n3 Bu nu si dzɔ ɖe Kain dzi ŋu kpɔ. Mesubɔa alakpamawuwo o, ke hã, Yehowa mekpɔ ŋudzedze ɖe eƒe subɔsubɔ ŋu o. Vɔ̃ɖinyenye nɔ ke ƒom ɖe to le eƒe dzi me. (1 Yoh. 3:12) Yehowa xlɔ̃ nu Kain be: “Ne ètrɔ hewɔ nyui la, ɖe womakpɔ ŋudzedze ɖe ŋuwò oa? Ke ne mètrɔ hewɔ nyui o la, ekema nu vɔ̃ de xa ɖe mɔnu na wò, eye wòdi vevie be yeakpɔ ŋusẽ ɖe dziwò; gake ɖe màɖu edzi oa?” (1 Mose 4:6, 7) Ne míagblɔe la, Yehowa nɔ gbɔgblɔm na Kain be, “Ne ètrɔ dzi me eye nèva le nye akpa dzi la, nye hã manɔ kpli wò.”\n4. Esi mɔnukpɔkpɔ su Kain si be wòanɔ Yehowa ƒe akpa dzi la, nu kae wòwɔ?\n4 Ne ɖe Kain trɔ susu la, anye ne Yehowa kpɔ ŋudzedze ɖe eŋu hafi. Gake Kain meɖo to Yehowa ƒe nuxlɔ̃amea o. Kain ƒe susu vɔ̃ kple ɖokuitɔdidi ƒe dzodzro kplɔ eyama de nu gbegblẽ wɔwɔ me. (Yak. 1:14, 15) Ðewohĩ esi Kain nye sɔhɛ la, meva susu me nɛ kpɔ be yeava tsi tsitre ɖe Yehowa ŋu o. Ke hã, eva do toku Mawu ƒe aɖaŋuɖoɖo, edze aglã ɖe Mawu ŋu eye wòwu nɔvia!\n5. Nuŋububu ka ƒomevie ate ŋu awɔe be míaƒe nu magadze Yehowa ŋu o?\n5 Egbea, Kristotɔ aɖe agblɔ be yele Yehowa subɔm gake anɔ afɔ gbegblẽwo ɖem abe ale si wònɔ le Kain gome ene. (Yuda 11) Le kpɔɖeŋu me, ate ŋu anɔ gbɔdɔdɔ manɔsenu ƒe susuwo ŋu bum, anɔ ŋu klẽm, alo alé fu ehati Kristotɔ. (1 Yoh. 2:15-17; 3:15) Nuŋububu siawo ate ŋu akplɔ ame ade nu vɔ̃ wɔwɔ me. Le esiawo katã me la, amea ate ŋu anɔ vevie dom nu le gbeadzisubɔsubɔdɔa me eye wòanɔ hamea ƒe kpekpewo dem edziedzi. Togbɔ be amegbetɔwo manya míaƒe tamesusuwo kple nu siwo míewɔna o hã la, Yehowa ya kpɔa nuwo katã, eye enyana ne míele eƒe akpa dzi bliboe o.—Xlẽ Yeremiya 17:9, 10.\n6. Aleke Yehowa kpena ɖe mía ŋu be ‘míaɖu’ nu vɔ̃ ƒe dzodzrowo ‘dzi’ ne míele eƒe akpa dzi sesĩe?\n6 Ne míeda vo gɔ̃ hã la, Yehowa megbea mí enumake o. Ne Kristotɔ aɖe ƒe afɔɖeɖewo na wòle tatram ɖa le Yehowa Mawu gbɔ la, Yehowa dea dzi ƒo nɛ be: ‘Trɔ ɖe ŋunye, ekema nye hã matrɔ ɖe ŋuwò.’ (Mal. 3:7) Vevietɔ, ne míele avu wɔm kple míaƒe gbɔdzɔgbɔdzɔwo la, Yehowa di be míalé fu vɔ̃. (Yes. 55:7) Ne míewɔe alea la, edo ŋugbe be yeakpe ɖe mía ŋu ahana ŋusẽ si míehiã be míate ŋu ‘aɖu’ dzodzro vɔ̃wo ‘dzi’ la mí.—1 Mose 4:7.\n“MIGANA WOAFLU MI O”\n7. Aleke wòdzɔe be Salomo ƒe nu megava dze Yehowa ŋu o?\n7 Míate ŋu asrɔ̃ nu geɖe tso Fia Salomo ƒe ŋutinya me. Esime Salomo nye ɖekakpui la, ekpɔa Yehowa sinu be wòafia mɔ ye. Mawu na wòdze nunya eteƒe mekɔ o, eye ede dɔ asi nɛ be wòatu gbedoxɔ gã nyadri aɖe ɖe Yerusalem. Gake Yehowa megava kpɔ ŋudzedze ɖe Salomo ŋu o. (1 Fia. 3:12; 11:1, 2) Mawu gblɔ tẽe le eƒe Se la me be Israel fia aɖeke ‘megaɖe srɔ̃ geɖe o, ne eƒe dzi nagatra mɔ o.’ (5 Mose 17:17) Salomo mewɔ se sia dzi o. Nyɔnu siwo katã wòɖe la le 700, eye eƒe ahiãwo le 300. (1 Fia. 11:3) Srɔ̃awo dometɔ geɖe menye Israel-viwo o, eye wosubɔa alakpamawuwo. Eya ta, Salomo da le Mawu ƒe se si nye be woagaɖe dutanyɔnuwo o la hã dzi.—5 Mose 7:3, 4.\n8. Aleke gbegbee Salomo wɔ nu vɔ̃ ɖe Yehowa ŋui?\n8 Esi Salomo yi edzi nɔ Yehowa ƒe sewo dzi dam la, esia wɔe be wòva wɔ nu vɔ̃ siwo gavɔ̃ɖi wu. Salomo ɖi vɔsamlekpui aɖe na mawunɔ Astoret, eye eɖi vɔsamlekpui ɖeka ya teti na alakpamawu si nye Kemos. Eya kple srɔ̃awo dea ta agu na alakpamawu mawo. Meli vɔsamlekpui mawo ɖe teƒe bubu aɖeke tsɔ wu to si dze ŋgɔ Yerusalem la tame o, evɔ Yerusalem ye wòtu Yehowa ƒe gbedoxɔa ɖo! (1 Fia. 11:5-8; 2 Fia. 23:13) Ðewohĩ, Salomo ble eɖokui henɔ susum be zi ale si yeyi edzi le vɔ sam le gbedoxɔa me ko la, Yehowa aŋe aɖaba aƒu yeƒe tomaɖomaɖonuwɔnawo dzi.\n9. Esi Salomo gbe toɖoɖo Mawu ƒe nuxlɔ̃ameawo la, nu kae va do tso eme?\n9 Gake Yehowa meŋea aɖaba ƒua nu vɔ̃ dzi gbeɖe o. Biblia gblɔ be: “Dzi ku Yehowa ɖe Salomo ŋu, elabena eƒe dzi trɔ le Yehowa . . . , ame si ɖe eɖokui fiae zi eve la yome, evɔ wònye ede se nɛ le nu siawo ŋu, be wòagadze mawu bubuwo yome o hafi. Gake mewɔ nu si ƒe se Yehowa de la o.” Esia wɔe be eƒe nu megava dze Mawu ŋu o, eye wògbee. Le esia ta, Salomo ƒe dzidzimeviwo mete ŋu va ɖu Israel dukɔ bliboa dzi o, eye wokpe fu geɖe tso dzidzime yi dzidzime.—1 Fia. 11:9-13.\n10. Nu kae ate ŋu agblẽ ƒomedodo nyui si le mía kple Yehowa dome la me?\n10 Abe ale si wòdzɔ le Salomo gome ene la, nu siwo ate ŋu agblẽ ƒomedodo si le mía kple Yehowa dome la me bɔbɔe wu la dometɔ ɖekae nye, ne míetia xɔlɔ̃ siwo mese Yehowa ƒe nudidiwo gɔme alo dea bubu eƒe sewo ŋu o. Ðewohĩ, wole hamea me gake wogbɔdzɔ le gbɔgbɔ me. Woate ŋu anye míaƒe ƒometɔ, aƒelika, dɔwɔhati, alo sukuhati siwo mesubɔa Yehowa o. Aleke kee wòɖale o, ne ame siwo míedea ha kplii la menɔa agbe ɖe Yehowa ƒe nudidiwo nu o la, vivivi la, woate ŋu akpɔ ŋusẽ gbegblẽ ɖe mía dzi, eye esia agblẽ ƒomedodo si le mía kple Yehowa dome la me.\nŊusẽ kae wò hadedewo kpɔna ɖe ƒomedodo si le wò kple Yehowa dome dzi? (Kpɔ memama 11 lia)\n11. Nu kae ate ŋu akpe ɖe mía ŋu míanya nenye be ele be míadzudzɔ hadede kple ame aɖe?\n11 Xlẽ 1 Korintotɔwo 15:33. Nɔnɔme nyui aɖewo le ame akpa gãtɔ si, eye ame siwo menye hamea me tɔwo o la dometɔ geɖe mewɔa nu gbegblẽ siwo gbɔ eme o. Ne ele alea le ame siwo nèdea ha kplii gome la, ɖe esia fia be esɔ be nàde ha kpli woa? Ŋusẽ kae hadede kpli wo ate ŋu akpɔ ɖe ƒomedodo si le mia kple Yehowa dome la dzi? Ðe woana wòanyo ɖe edzia? Nu kae le woƒe dzi me? Le kpɔɖeŋu me, awu yeye siwo gado, ga, mɔ̃ɖaŋunu yeyewo, modzakaɖeɖe, alo ŋutilãmenu bubuwo yome titi koŋ ŋue woɖoa dze tsoea? Ðe woƒe dzeɖoɖowo kuna ɖe ameŋugbegblẽ kple fefenya madzetowo ŋu zi geɖea? Yesu gblɔe wòsɔ nyuie be: “Nya si wu dzi lae nu gblɔna.” (Mat. 12:34) Ne ède dzesii be ame siwo nèdea ha kplii la ƒe agbenɔnɔ ate ŋu akpɔ ŋusẽ gbegblẽ ɖe ƒomedodo si le wò kple Yehowa dome dzi la, ɖe afɔ kaba nàɖe hadede kpli wo dzi akpɔtɔ alo nàtso kadodoa me ne ehiã.—Lod. 13:20.\nYEHOWA BIAA ÐOKUITSƆTSƆNA BLIBO\n12. (a) Esi Israel-viwo ʋu tso Egipte megbe kpuie la, nya kae Yehowa gblɔ na wo? (b) Esi Yehowa gblɔ na Israel-viwo be yebiaa ɖokuitsɔtsɔna blibo la, aleke wowɔ nui?\n12 Míate ŋu asrɔ̃ nu vevi bubuwo tso nu siwo dzɔ esime Yehowa ɖe Israel-viwo tso Egipte megbe kpuie la me. Dukɔa va ƒo ƒu ɖe Sinai Toa ŋgɔ. Yehowa ɖe eɖokui fia wo le mɔ wɔdɔɖeamedzi aɖe nu le afi ma. Wokpɔ alilikpo dodo aɖe kple dzikedzowo, eye wose dziɖegbewo kple nane ƒe ɖiɖi sesĩe abe kpẽ ƒe ɖiɖi ene. (2 Mose 19:16-19) Le nudzɔdzɔ sia me la, Yehowa ɖe eɖokui fia Israel-viwo be yenye “Mawu si biaa ɖokuitsɔtsɔna blibo.” Eka ɖe edzi na wo be yeawɔ nuteƒe na ame siwo lɔ̃ ye heléa yeƒe sededewo me ɖe asi. (Xlẽ 2 Mose 20:1-6.) Esia fia be Yehowa nɔ gbɔgblɔm na eƒe dukɔa be, “Ne mieyi edzi nɔ nye akpa dzi la, nye hã manɔ kpli mi.” Ne Yehowa Mawu do ŋugbe na wò alea la, aleke nàwɔ nui? Anɔ eme godoo be àwɔ abe ale si tututu Israel-viwo wɔ ene. Biblia gblɔ be dukɔ la “ɖo eŋu kple nu sɔsɔe be: ‘Nya siwo katã Yehowa gblɔ la, míawɔ wo dzi.’” (2 Mose 24:3) Gake esia megbe kpuie la, nane si Israel-viwo menɔ mɔ kpɔm na o la dzɔ si do woƒe nuteƒewɔwɔ kpɔ.\n13. Nu kae do Israel-viwo ƒe nuteƒewɔwɔ kpɔ?\n13 Alilikpo dodoa, dzikedzoa kple dzesi wɔnuku bubu siwo tso Mawu gbɔ la na ŋɔdzi lé Israel-viwo. Eya ta, wobia tso Mose si be wòanye yewoƒe nyanuɖela ahaƒo nu kple Yehowa le Sinai Toa dzi ɖe yewo nu, eye Mose lɔ̃ ɖe woƒe biabiaa dzi. (2 Mose 20:18-21) Esi Mose yi toa dzi la, enɔ afi ma eteƒe didi. Ðe esia fia be Israel-viwo tsi gbedadaƒo eye woƒe kplɔla si dzi woka ɖo la maganɔ wo nu oa? Edze abe ne Mose le wo dome wole kpɔkpɔm ko hafi xɔse nɔa wo si ene. Wova tsi dzimaɖi vevie eye wogblɔ na Aron be: “Tso nàwɔ mawu na mí ne wòanɔ ŋgɔ na mí, elabena míenya nu si tututu dzɔ ɖe Mose sia si kplɔ mí tso Egipte-nyigba dzi la dzi o.”—2 Mose 32:1, 2.\n14. Nuŋububu kae Israel-viwo tsɔ ble wo ɖokuiwoe, eye nu kae Yehowa wɔ?\n14 Dukɔa nya be trɔ̃subɔsubɔ nye nu vɔ̃ si nye ŋkubiãnya le Yehowa ŋkume. (2 Mose 20:3-5) Gake mede ŋkeke aɖeke o, woawoe nye ema va le sikanyivi aɖe subɔm! Togbɔ be wonyae nyuie be yewoda le Yehowa ƒe se dzi hã la, woble wo ɖokuiwo henɔ susum be yewogakpɔtɔ nɔ Yehowa ƒe akpa dzi. Aron gblɔ gɔ̃ hã be nyivisubɔsubɔa nye ‘azãɖuɖu na Yehowa’! Nu kae Yehowa wɔ? Ese le eɖokui me be womewɔ nuteƒe na ye o. Yehowa gblɔ na Mose be dukɔa “wɔ nu gbegblẽ” eye “wotrɔ ɖa kaba tso mɔ si dzi [yede] se na wo be woazɔ la dzi.” Yehowa do “dɔmedzoe” ɖe wo ŋu, eye wòɖoe gɔ̃ hã be yeatsrɔ̃ Israel dukɔ bliboa.—2 Mose 32:5-10.\n15, 16. Aleke Mose kple Aron ɖee fia be yewole Yehowa ƒe akpa dzi sesĩe? (Kpɔ nɔnɔmetata si le nyati sia ƒe gɔmedzedze.)\n15 Gake Yehowa tso nya me be yematsrɔ̃ Israel dukɔa o. Eƒe nublanuikpɔkpɔ na mɔnukpɔkpɔ esubɔla wɔnuteƒewo be woaɖee afia be yewole eƒe akpa dzi. (2 Mose 32:14) Esi Mose kpɔ nu gbɔme si dukɔa wɔ esime wonɔ ɣli dom, nɔ ha dzim henɔ ɣe ɖum le legbaa ŋgɔ la, etsɔ nyivi si wowɔ la, eye wòtui memie. Eyome egblɔ be: “Ame kae le Yehowa ƒe akpa dzi? Neva gbɔnye!” Kasia, “Lewi viwo katã va ƒo ƒu ɖe” Mose ŋu.—2 Mose 32:17-20, 26.\n16 Togbɔ be Aron ye wɔ legbaa hã la, etrɔ dzi me eye wòwɔ ɖeka kple Lewi vi susɔeawo henɔ Yehowa ƒe akpa dzi. Menye ɖeko nuteƒewɔla siawo va nɔ Yehowa ƒe akpa dzi ko o, ke woɖe wo ɖokuiwo ɖe vovo tso nu gbegblẽ wɔlawo gbɔ hã. Wowɔ nu le nunya me esi woɖe afɔ ma, elabe gbe ma gbe la, ame akpe geɖe bu woƒe agbe le woƒe trɔ̃subɔsubɔa ta. Gake ame siwo nɔ Yehowa ƒe akpa dzi ya la, Yehowa do ŋugbe be yeayra wo.—2 Mose 32:27-29.\n17. Nufiame kae le nya si Paulo gblɔ tso sikanyivia ŋuti nudzɔdzɔa ŋu me na mí?\n17 Apostolo Paulo he susu yi sikanyivia ŋuti nudzɔdzɔa dzi eye wòxlɔ̃ nu Kristotɔwo be: “Nu siawo zu kpɔɖeŋu na mí, ale be míaganye . . . trɔ̃subɔlawo abe wo dometɔ aɖewo ene o. [Woŋlɔ kpɔɖeŋu sia] ɖi be wòanye nuxlɔ̃ame na mí ame siwo dzi nuɖoanyi siawo ƒe nuwuwuwo va ɖo la. Eya ta ame si susu be yele tsitre la nakpɔ nyuie be wòagadze anyi o.” (1 Kor. 10:6, 7, 11, 12) Abe ale si Paulo na eme kɔ ƒãa ene la, ate ŋu adzɔ be Yehowa subɔlawo gɔ̃ hã naƒo wo ɖokuiwo ɖe nu gbegblẽ wɔwɔ me, evɔ woaganɔ susum be yewoƒe nu gadzea Yehowa ŋu. Gake ne ame aɖe di be yeanye Yehowa xɔlɔ̃ alo egblɔna be yewɔa nuteƒe nɛ la, esia mafia kokoko be Yehowa kpɔ ŋudzedze ɖe eŋu o.—1 Kor. 10:1-5.\n18. Nu ka gbɔe wòate ŋu atso be ame aɖe nava tra ɖa tso Yehowa gbɔ, eye nu kawoe anye emetsonuawo?\n18 Ale si ko Israel-viwo tsi dzimaɖi esime Mose megbɔ tso Sinai Toa dzi kaba o la, nenema kee wòate ŋu adzɔ egbea be Kristotɔwo natsi dzimaɖi le esi wòdze abe Yehowa ƒe ʋɔnudrɔ̃ŋkekea kple xexe yeyea mele vavam kaba o ene ta. Woate ŋu anɔ susum be yayra mawo le adzɔge ʋĩi alo yayra mawo mate ŋu ava eme o. Ne míebua nuwo ŋu alea eye mímeɖɔ míaƒe nuŋububu ɖo o la, esia ate ŋu awɔe be ŋutilãmenuwo yome titi nava nɔ vevie na mí wu Yehowa ƒe lɔlɔ̃nu wɔwɔ. Ɣeyiɣi aɖe megbe la, míate ŋu ava tra ɖa tso Yehowa gbɔ, eye mlɔeba, míava ƒo mía ɖokui ɖe nuwɔna siwo míesusu kpɔ gbeɖe be míawɔ esime ƒomedodo nyui nɔ mía kple Yehowa dome o la me.\n19. Nyateƒenya vevi kae mele be míaŋlɔ be gbeɖe o, eye nu ka tae?\n19 Mele be míaŋlɔ be gbeɖe o be Yehowa bia ɖokuitsɔtsɔna blibo kple toɖoɖo tso dzi blibo me tso mía si. (2 Mose 20:5) Ne ame aɖe tra ɖa tso Yehowa ƒe lɔlɔ̃nu wɔwɔ ŋu vie gɔ̃ hã la, efia be ele Satana ƒe lɔlɔ̃nu wɔm, eye nu nyui aɖeke mate ŋu ado tso esia me o. Esia tae Paulo gblɔ be: “Miate ŋu anɔ nu nom le Yehowa ƒe kplu nu aganɔ nu nom le gbɔgbɔ vɔ̃wo ƒe kplu nu o; miate ŋu anɔ nu ɖum le ‘Yehowa ƒe kplɔ̃’ ŋu aganɔ nu ɖum le gbɔgbɔ vɔ̃wo ƒe kplɔ̃ ŋu o.”—1 Kor. 10:21.\nKU ÐE YEHOWA ŊU GOŊGOŊ!\n20. Ne edzɔ be míeɖe afɔ baɖa aɖe gɔ̃ hã la, aleke Yehowa ate ŋu akpe ɖe mía ŋui?\n20 Nu ɖeka aɖe ɖe dzesi le Biblia me ŋutinya siwo ku ɖe Kain, Salomo kple Israel-vi siwo nɔ Sinai Toa gbɔ ŋu la ŋu. Mɔnukpɔkpɔ su ame siawo si be ‘woatrɔ dzi me, eye woagbugbɔ.’ (Dɔw. 3:19) Edze ƒãa be ne ame aɖe ɖe afɔ baɖa la, Yehowa metsɔa dzitsitsi gbenɛ o. Le Aron gome la, Yehowa tsɔ eƒe nu vɔ̃wo kee. Egbea, Yehowa ate ŋu ato Biblia me ŋutinya aɖe, míaƒe Biblia-srɔ̃gbalẽwo, alo aɖaŋu aɖe si mía hati Kristotɔ aɖe ɖo na mí dɔmenyotɔe la dzi axlɔ̃ nu mí. Ne míewɔ ɖe nuxlɔ̃ame mawo dzi la, míate ŋu aka ɖe edzi be Yehowa akpɔ nublanui na mí.\n21. Nu kae wòle be míaɖo kplikpaa be míawɔ ne nɔnɔme aɖe do míaƒe nuteƒewɔwɔ na Yehowa kpɔ?\n21 Taɖodzinu aɖe le Yehowa ƒe amenuveve ŋu. (2 Kor. 6:1) Enaa mɔnukpɔkpɔ mí be “míatsri mawumavɔmavɔ̃ kple xexea me nudzodzrowo.” (Xlẽ Tito 2:11-14.) Zi ale si míekpɔtɔ “le fifi nuɖoanyi sia me” la, míado go nɔnɔme siwo ado míaƒe nuteƒewɔwɔ na Yehowa akpɔ godoo. Neva eme be míanɔ klalo ɣesiaɣi be míanɔ eƒe akpa dzi sesĩe, elabena ‘Yehowa mía Mawu lae míavɔ̃, eyae míasubɔ, eye eya ŋue míaku ɖo goŋgoŋ’!—5 Mose 10:20.\nƉoe Ɖe Amewo Ɖoe Ɖe Amewo “Ame Kae Le Yehowa Ƒe Akpa Dzi?”\nWOTSƆ WO ÐOKUIWO NA FAA Wotsɔ Wo Ðokuiwo Na Faa—Le Myanmar\nAme Ka Ŋue Nèdina Be Yeadze?\nAme Ka Ŋue Wò Ŋku Le?\nYehowa Tɔ Míenye\nNa Wò Dɔme Natrɔ Ðe “Ame Ƒomeviwo Katã” Ŋu\nAle Si Nàwɔ Be Biblia Sɔsrɔ̃ Navivi Nuwò Eye Wòaɖe Vi Geɖe Wu Na Wò\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2018\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2018\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2018\nGBETAKPƆXƆ—TATA SI MÍESRƆ̃NA July 2018